Psalam 97
1 Gospod vlada! Neka se raduje zemlja,
neka se raduju ostrva mnoga!
2 Okružen je oblacima, gustom tamom;
na pravednosti i na pravu presto mu počiva.
3 Pred njim oganj suklja,
na sve strane pali njegove dušmane.
4 Njegove munje blešte svetom,
a zemlja zadrhti kada to ugleda.
5 Kao vosak tope se planine pred Gospodom,
pred Gospodarem zemlje cele.
6 Pravednost njegovu nebesa javljaju
i slavu njegovu svi narodi vide.
7 Neka se postide sve sluge kipova,
svi koji se idolima hvale;
o, božanstva razna, njemu se klanjajte!
8 Sion čuje pa se raduje;
vesele se Judina naselja
zbog sudova tvojih, Gospode.
9 Jer, Gospode, ti si Svevišnji sve zemlje;
neizmerno uzvišen si nad svim božanstvima!
10 O, vi što Gospoda volite, zlo zamrzite!
On je čuvar duše svojih vernih;
on otima dušu njinu iz zlikovačkih ruku.
11 Po pravedniku rasipa se svetlo
i veselje u srca čestitih!
12 Pravednici, radujte se u Gospodu!
Zahvaljujte mu,
svetost njegovu spominjite!