Evanđelje po Jovanu
1
Isus – utelovljena reč
1 U početku je bio On – Reč, i On – Reč je bio sa Bogom. On – Reč bio je Bog. 2 On je u početku bio sa Bogom.
3 Sve je njegovim posredstvom postalo i ništa što je postalo nije postalo bez njega. 4 U Reči je bio život i taj život je bio svetlost ljudima. 5 Svetlost svetli u tami, i tama je ne nadvlada.
6 Bog je poslao čoveka po imenu Jovan. 7 On je došao da svedoči za svetlost, da svi u nju poveruju. 8 Jovan nije bio svetlost, nego je svedočio za svetlost. 9 Istinita svetlost, koja obasjava svakog čoveka, došla je na svet.
10 Na svetu je bio, i svet je njegovim posredstvom nastao, ali ga svet nije prepoznao. 11 Svojima je došao, ali su ga njegovi odbacili. 12 A onima koji su ga prihvatili, dao je pravo da postanu deca Božija, onima koji veruju u njegovo ime. 13 Oni nisu rođeni ni od krvi, ni od želje tela, ni od volje muža; njih je Bog rodio.
14 Reč je postala telo i nastanila se među nama. Videli smo njegovu slavu, slavu koju ima od Oca kao jedinorođeni Sin pun milosti i istine.
15 Jovan je svedočio za njega kličući: „Za mnom dolazi onaj koji je iznad mene, jer je postojao pre mene.“ 16 Iz punine njegove milosti svi smo primili milost na milost, 17 jer je Zakon dat preko Mojsija, a milost i istina nastupiše posredstvom Isusa Hrista. 18 Boga niko nikad nije video, jedinorođeni Bog, koji je u Očevom krilu, on ga je objavio.
Svedočanstvo Jovana Krstitelja
19 Ovo je Jovanovo svedočanstvo. Jevreji iz Jerusalima su poslali k njemu sveštenike i Levite da ga pitaju: „Ko si ti?“ 20 Jovan je priznao, i nije porekao, nego je otvoreno rekao: „Ja nisam Hristos.“
21 Onda su ga upitali: „Pa ko si onda? Jesi li ti prorok Ilija?“
„Nisam“ – odgovori Jovan.
„Jesi li Prorok?“ – pitali su ga.
„Nisam“ – odgovorio je Jovan.
22 Oni mu onda rekoše: „Reci nam ko si, da možemo da odgovorimo nešto onima koji su nas poslali. Šta ti kažeš o sebi?“
23 On im odgovori rečima proroka Isaije: „Ja sam onaj čiji glas pustinjom odzvanja: ’Poravnajte put Gospodnji!’“
24 Tada su ga farisejski poslanici 25 upitali: „Pa, zašto onda krštavaš kad nisi ni Hristos, ni Ilija, ni Prorok?“
26 Jovan im odgovori: „Ja krštavam vodom, ali među vama stoji jedan koga ne poznajete. 27 On dolazi posle mene, a ja nisam dostojan da odrešim remenje na njegovoj obući.“
28 To se dogodilo u Vitaniji, s druge strane Jordana, gde je Jovan krštavao.
Isus – Jagnje Božije
29 Sledećeg jutra je Jovan video Isusa kako dolazi k njemu, pa je rekao: „Evo Jagnjeta Božijeg koje uklanja greh sveta. 30 Ovo je onaj o kome sam rekao: ’Za mnom dolazi čovek koji je iznad mene, jer je postojao pre mene.’ 31 Ja nisam znao ko je to, ali sam došao da krštavam vodom, da bi se on objavio Izrailju.“
32 Jovan je posvedočio ovo: „Posmatrao sam kako Duh silazi sa neba u obličju goluba i ostaje na njemu. 33 Ja nisam znao ko je to, ali onaj koji me je poslao da krštavam vodom, rekao mi je: ’Kada budeš video da Duh silazi i ostaje na nekome, znaćeš da je to onaj koji krštava Duhom Svetim.’ 34 I pošto sam video, izjavljujem da je on Sin Božiji.“
Isusovi prvi učenici
35 Sledećeg jutra je Jovan opet bio tamo sa dvojicom svojih učenika. 36 Videvši Isusa kako prolazi onuda, rekao je: „Evo Jagnjeta Božijeg!“
37 Kada su ona dva Jovanova učenika to čula, krenuše za Isusom. 38 Isus se osvrnuo i opazio da ona dvojica idu za njim. Upitao ih je: „Šta tražite?“
Oni odgovoriše: „Ravi (što znači: ’Učitelju’), gde stanuješ?“
39 Isus im reče: „Dođite i vidite.“
Došli su i videli gde stanuje, te su ostatak dana proveli s njim. Bilo je oko četiri posle podne*.
40 Andrija, brat Simona Petra, bio je jedan od one dvojice koji su pošli za Isusom nakon što su čuli šta je Jovan rekao. 41 On je prvo našao svoga brata Simona i rekao mu: „Našli smo Mesiju“ (što znači: „Hrista“).
42 Onda ga je odveo k Isusu. Kada ga je video, Isus je rekao: „Ti si Simon, sin Jovanov, ali zvaćeš se ’Kifa’ (što znači: ’Petar’†).“
Isus poziva Filipa i Natanaila
43 Sledećeg jutra Isus je odlučio da ide u Galileju. Našao je Filipa i rekao mu: „Pođi za mnom!“
44 Filip je bio iz Vitsaide. Andrija i Petar su bili iz istog mesta. 45 Filip je našao Natanaila i rekao mu: „Našli smo onoga o kome je Mojsije pisao u Zakonu i o kome su pisali Proroci. To je Isus, sin Josifov iz Nazareta.“
46 Natanail reče: „Može li išta dobro da dođe iz Nazareta?“
Filip mu odgovori: „Dođi i vidi.“
47 Isus je video Natanaila kako mu ide u susret, pa je rekao za njega: „Evo pravog Izrailjca u kome nema prevare.“
48 Natanail ga upita: „Odakle me poznaješ?“
Isus mu odgovori: „Pre nego što te je Filip pozvao, video sam te pod smokvom.“
49 Natanail mu odgovori: „Ravi‡, ti si Sin Božiji, ti si Car Izrailjev!“
50 Isus mu reče: „Veruješ zato što sam ti rekao da sam te video pod smokvom. Videćeš i veće stvari od ovog.“ 51 Još reče: „Zaista, zaista vam kažem: videćete otvoreno nebo i anđele Božije kako uzlaze i silaze ka Sinu Čovečijem.“
* 1:39 Doslovno: oko šestog časa. † 1:42 Ime Petar dolazi od grčke reči petros što znači stena. ‡ 1:49 Na aramejskom i jevrejskom Učitelju.