Psalam 59
Horovođi. Davidov napev: „Ne pogubi.“ Pesma pouzdanja u Boga, kada je Saul poslao ljude da motre na Davidovu kuću i ubiju ga.
1 Bože moj, oslobodi me od protivnika mojih;
skloni me od onih što se dižu protiv mene.
2 Od zlotvora me oslobodi,
od krvoloka me spasi.
3 Jer, eno, iz potaje vrebaju mi život;
moćnici protiv mene pokreću nevolju,
ali ne zbog prestupa,
ne zbog greha moga, Gospode.
4 Bez krivice moje oni jure, spremaju se.
Podigni se, susretni me i primeti!
5 A ti, Gospode, Bože nad vojskama,
Bože Izrailjev,
probudi se da sve narode kazniš;
ne smiluj se nijednom zlotvoru zlobnom.
Sela
6 Uveče se vraćaju,
poput pseta reže
i šunjaju oko grada.
7 Eno, ustima brbljaju,
a mačevi im na usnama,
jer govore: „Ko još sluša?“
8 A ti im se, o, Gospode, smeješ;
ti se rugaš svim tim narodima.
9 Ti si moja snaga, tebe iščekujem;
jer Bog je moj zaklon.
10 Bog milosti će me sresti,
daće mi Bog da likujem
nad mrziteljima svojim.
11 Ne ubij ih,
da moj narod zaboravio ne bi;
snagom svojom rasprši ih i obori,
Gospode, štite naš.
12 Za grehe svojih usta
i reč usana svojih,
neka budu uhvaćeni u svome ponosu,
zbog kletve i laži što iznose.
13 Satri ih u gnevu,
satri da ih nema,
pa da narod shvati da Bog vlada
u Jakovu do krajeva zemlje.
Sela
14 Uveče se vraćaju,
poput pseta reže
i šunjaju oko grada.
15 Raspršeni lutaju za jelom,
noć probdeju ako nisu siti.
16 A ja ću da pevam o tvojoj sili,
veseliću se jutrom zbog milosti tvoje;
jer si moj zaklon,
utočište u danu nevolje.
17 Silo moja, slavopoj ti pevam;
jer Bog je moj zaklon,
Bog milosti moje.