Psalam 75
Horovođi. Napev: „Ne pogubi“. Psalam Asafov. Pesma.
1 Hvalimo te, Bože,
hvalimo te, jer nam je ime tvoje blisko;
čudesa tvoja spominje narod.
2 „Ja određujem zakazano vreme,
ja podjednako sudim.
3 Rastapa se zemlja i sav njezin živalj,
a ja stubove njene postavljam.
Sela
4 Bahatima kažem:
’Nemojte se bahatiti’;
i zlikovcima:
’Rog svoj ne dižite.
5 Rog svoj u visine ne dižite,
drsko ne pričajte.’“
6 Jer uzdizanje ne dolazi ni sa zapada,
ni sa istoka, ni iz pustinje;
7 već je Bog sudija:
jednog ruši, jednog diže.
8 Eno, čaša je u Gospodnjoj ruci
i vino puno začina se peni.
I izliće iz nje, i zaista će piti,
do taloga iskapiće je svi zemaljski zlikovci.
9 O tome ću doveka da javljam,
pevaću pohvale Bogu Jakovljevom!
10 „Sve rogove zlikovačke ja ću da izlomim,
a rogovi pravednika uzdignuti biće.“