Psalam 58
Horovođi. Davidov napev: „Ne pogubi.“ Pesma pouzdanja u Boga.
1 Zar ćutanjem pravednost javljate?
Sudite li podjednako potomcima ljudi?
2 Štaviše, smišljate nepravdu da je činite;
rukama svojim nasilje zemljom razmeravate.
3 Zastraniše zlikovci od majčinog krila,
zalutaše govornici laži od stomaka.
4 Njihov otrov nalikuje zmijskom otrovu;
poput kobrinog je, što je gluva, zatvorenog uva;
5 što ne čuje glas šaptača,
vračara veštog u bacanju vrački.
6 Zube im, Bože, u ustima polomi;
Gospode, čeljusti lavićima skrši.
7 Nek ispare poput voda što otiču svojim putem;
strele svoje nek odapnu kao da su polomljene.
8 Nek iscure poput puža koji puzi,
nek su poput mrtvorođenčeta što ne vidi sunca.
9 Pre nego ti lonci osete potpalu od trnja –
sirovog ilʼ svelog –
biće razvejano.
10 A pravednik će se radovati kad vidi osvetu;
noge će oprati u krvi zlikovca.
11 I kazaće svako:
„Pravedniku stvarno plod pripada.
Stvarno ima Boga koji sudi zemlji.“