Psalam 56
Horovođi. Prema napevu: „Nema golubica u daljini.“ Davidova pesma pouzdanja u Boga, kada su ga Filistejci uhvatili u Gatu.
1 Smiluj mi se, Bože,
jer me čovek gazi;
od jutra do sutra napadač me ugnjetava.
2 Gaze me mrzitelji moji od jutra do sutra;
jer mnogo je napadača protiv mene, Uzvišeni.
3 U dan bojazni ja ću u tebe da se uzdam.
4 U Boga, čiju reč ja slavim,
u Boga se uzdam;
neću da se plašim.
Šta mi može puki smrtnik?
5 Od jutra do sutra reči mi izvrću,
pogubno je sve što protiv mene smisle.
6 Započinju svađe, skrivaju se,
na korake mi paze dok mi dušu vrebaju.
7 Zar im od krivice ima izbavljenja?
U gnevu obori narode, Bože.
8 Potucanja moja izbroj,
u mešinu svoju suze moje stavi;
nisu li one u knjizi tvojoj?
9 Onda će moji protivnici da se vrate,
ustuknuće kad zazovem;
znam to, jer je Bog uz mene.
10 U Boga, čiju reč ja slavim;
u Gospoda, čiju reč ja slavim;
11 u Boga se uzdam;
neću da se plašim.
Šta mi može puki smrtnik?
12 Na meni su, Bože, zaveti tvoji;
prineću ti zahvalnice,
13 jer si dušu moju od smrti izbavio,
korake moje od spoticanja;
da hodam pred Bogom
u svetlu života.