38
Žrtvenik za žrtve svespalnice
1 Zatim je napravio žrtvenik za žrtve svespalnice od bagremovog drveta, pet lakata dug, pet lakata širok – četvrtastog oblika – i tri lakta visok*. 2 Na njegova četiri ugla napravio mu je rogove, tako da su rogovi bili iz jednog komada sa žrtvenikom, i obložio ga bronzom. 3 Napravio je i pribor za žrtvenik: lonce za uklanjanje pepela, lopatice, kotliće i mašice. Sve posude je načinio od bronze. 4 Za žrtvenik je napravio rešetku od bronze, u obliku mreže. Na mreži je načinio četiri bronzana obruča za njena četiri ugla. 5 Izlio je četiri koluta za četiri kraja bronzane rešetke za oslonac drškama. 6 Onda je napravio drške za žrtvenik od bagremovog drveta i obložio ih bronzom. 7 Drške je provukao kroz kolutove s obe strane žrtvenika, radi nošenja. Napravio ga je od dasaka, i bio je šupalj.
Umivaonik
8 Zatim je napravio bronzani umivaonik sa bronzanim postoljem od ogledala žena koje su služile kod ulaza u Šator od sastanka.
Dvorište Prebivališta
9 Zatim je napravio dvorište za Prebivalište. Zavese za dvorište na južnoj strani bile su od finog lana, dužine stotinu lakata†. 10 Bile su okačene o dvadeset stubova sa dvadeset bronzanih podnožja. Kuke i šipke za stubove bili su od srebra. 11 Dužina zavese na severnoj strani je takođe bila stotinu lakata‡ sa svojih dvadeset stubova i sa dvadeset bronzanih podnožja. Kuke i šipke za stubove su bile od srebra.
12 Na zapadnoj strani, bilo je pedeset lakata§ zavese sa deset stubova i deset podnožja. Kuke i šipke za stubove su bile od srebra. 13 Na prednjoj, istočnoj strani, bile su zavese od pedeset lakata.* 14 Zavese s jedne strane ulaza bile su petnaest lakata† duge, sa svoja tri stuba i njihova tri podnožja. 15 Zavese za drugu stranu ulaza bile su takođe petnaest lakata‡ duge, sa svoja tri stuba i njihova tri podnožja. 16 Sve zavese unaokolo su bile od finog lana. 17 Podnožja za stubove su bila od bronze, a kuke na stubovima i njihove šipke od srebra. I vrhovi stubova su bili obloženi srebrom dok su svi dvorišni stubovi imali srebrne vrhove.
18 Zastor na dvorišnim vratima bio je vezom izvezen od ljubičaste, skerletne i tamno crvene tkanine i finog lana. Bio je dvadeset lakata dug i pet lakata visok§, kao i dvorišne zavese. 19 Njihovih stubova bilo je četiri. Njihova podnožja su bila od bronze, a njegove kuke od srebra. Vrhovi stubova su bili obloženi srebrom, a njihove šipke su bile od srebra. 20 Svi kočići za Prebivalište i oko dvorišta su bili od bronze.
Spisak utrošenih stvari
21 Ovo je popis stvari koje su utrošene za Prebivalište – Prebivalište svedočanstva, koji je na Mojsijevu zapovest izvršen trudom Levita pod nadzorom Itamara, sina sveštenika Arona. 22 Veseleilo, sin Urijin, sin Orov, iz plemena Judinog, napravio je sve što je Gospod zapovedio Mojsiju. 23 S njim je bio Elijav, sin Ahisamakov, iz plemena Danovog, rezbar, tkač i vezilac za ljubičastu, skerletnu i tamno crvenu tkaninu i fini lan. 24 Sveg zlata koje je upotrebljeno za radove na izgradnji Svetinje – priloženog zlata – dvadeset devet talanata sedam stotina trideset šekela*, prema hramskom šekelu.†
25 A srebra koje je prikupljeno tokom popisivanja zajednice bilo je stotinu talanata i hiljadu i sedam stotina sedamdeset pet šekela,‡ prema hramskom šekelu – 26 jedna beka po glavi, to jest, pola šekela prema hramskoj meri, od svakoga koji je bio popisan, od dvadeset godina pa naviše; ukupno šest stotina tri hiljade pet stotina pedeset. 27 Stotinu talanata srebra je bilo utrošeno za izlivanje podnožja za Svetinju i podnožja za zavese; sto podnožja od stotinu talanata srebra – jedan talant§ za svako podnožje. 28 Od hiljadu sedam stotina sedamdeset pet šekela je napravio kuke za stubove, obložio im vrhove i napravio šipke za njih.
29 Priložene bronze bilo je sedamdeset talanata i dve hiljade četiri stotine šekela*. 30 Napravio je i podnožja za ulaz u Šator od sastanka, bronzani žrtvenik s njegovom bronzanom rešetkom i sav pribor za žrtvenik; 31 zatim, podnožja oko dvorišta, podnožja za dvorišnu kapiju, sve kočiće za Prebivalište, i sve kočiće oko dvorišta.
* 38:1 Oko 2,5 m dug i širok, i oko 1,5 m visok. † 38:9 Oko 50 m. ‡ 38:11 Oko 50 m. § 38:12 Oko 25 m. * 38:13 Oko 25 m. † 38:14 Oko 7,5 m. ‡ 38:15 Oko 7,5 m. § 38:18 Oko 10 m dug i 2,5 m visok. * 38:24 Više od 1 t. † 38:24 Oko 998 kg. ‡ 38:25 Oko 3,4 t. § 38:27 Oko 34 kg. * 38:29 Oko 2,4 t.