4
Život ugodan Bogu
1 Najzad, braćo, molimo vas i zaklinjemo Gospodom Isusom da se držite onoga što smo vam predali: da treba živeti tako da sve više napredujete ugađajući Bogu – kao što uostalom i živite. 2 Vi, naime, znate kakva smo vam uputstva dali u ime Gospoda Isusa.
3 Jer je Božija volja da budete sveti – da se klonite vanbračnih odnosa, 4 te da svaki od vas zna vladati svojim telom na častan i svet način*– 5 a ne sa požudom i strašću kao što to rade neznabošci koji ne poznaju Boga. 6 Ne prestupajte u ovome, i ne nanosite štetu svome bratu, jer Gospod kažnjava za sve to, kao što smo vam već rekli i upozorili vas. 7 Bog nas, naime, nije pozvao na nečistotu, već na posvećenje. 8 Stoga, ko odbacuje ovo uputstvo, ne odbacuje čoveka, već Boga koji vam je dao svog Svetog Duha.
9 A što se tiče bratske ljubavi, nema potrebe da vam o tome pišem, jer vas je sam Bog naučio da volite jedni druge. 10 Vi, u stvari, i volite svu braću po celoj Makedoniji. Ipak vas molimo da u tome napredujete u sve većoj meri.
11 Revnosno se trudite da mirno živite, da gledate svoja posla, i radite svojim rukama, baš kao što smo vam već rekli, 12 da bi vaš život bio za primer neverujućima i da ni od koga ne zavisite.
Hristov dolazak
13 Ne želim da budete u neznanju, braćo, u pogledu onih koji su usnuli†, da ne tugujete kao ostali koji nemaju nade. 14 Jer, ako verujemo da je Isus umro i vaskrsao, tako će Bog, Isusovim posredstvom, povesti sa sobom one koji su usnuli verujući u Isusa. 15 U saglasnosti sa onim što je sam Gospod rekao, saopštavam vam da mi živi, preostali za dolazak Gospodnji, nećemo biti ispred onih koji su usnuli. 16 Sâm Gospod će sići s neba, pa će na njegovu zapovest, na povik arhanđela, na zvuk Božije trube, vaskrsnuti najpre oni koji su umrli verujući u Hrista. 17 Onda ćemo i mi živi, preostali, biti zajedno sa njima odneseni na oblacima uvis, u susret Gospodu, te ćemo zauvek biti sa njim. 18 Ovim rečima tešite jedni druge.
* 4:4 Neki prevode: da znate sebi steći ženu na častan i svet način. † 4:13 Eufemizam za umreti.