5
Opomena bogatima
1 De sad, vi bogataši, zaplačite i zakukajte, zbog nevolja koje će vas zadesiti. 2 Bogatstvo vaše istrunu, odeću vam moljci izjedoše, 3 zlato i srebro vaše rđa je prekrila, rđa njihova protiv vas će svedočiti, a oganj proždreti vaša tela. Blago ste zgrnuli u poslednje dane! 4 Evo! Viče plata radnika koji su želi vaše njive, koju ste im vi uskratili; vapaji žetelaca doprli su do ušiju Gospoda nad vojskama. 5 Živeli ste raskošno na zemlji i uživali; utovili ste svoja srca za dan pogubljenja. 6 Osudili ste i ubili pravednika, a on vam se nije protivio.
Patnja i istrajnost
7 Stoga, braćo, budite strpljivi, dok Gospod ne dođe. Pogledajte kako zemljoradnik iščekuje dragoceni rod zemlje, strpljivo čekajući na ranu i poznu kišu. 8 Stoga i vi istrajte, učvrstite svoja srca, jer se dolazak Gospodnji približio. 9 Ne gunđajte, braćo, jedan protiv drugoga da ne budete suđeni. Gle, Sudija već stoji na vratima!
10 Za primer strpljivosti u zlopaćenju, uzmite, braćo, proroke koji su govorili u ime Gospodnje. 11 Evo, blaženim nazivamo one koji su izdržali. Čuli ste za Jovovu strpljivost i videli ste šta je Gospod na kraju učinio, jer je Gospod veoma milostiv i milosrdan.
12 Iznad svega, braćo moja, ne zaklinjite se ni nebom, ni zemljom, niti kojom drugom zakletvom. Vaše „da“ neka bude „da“, i vaše „ne“ – „ne“.
Molitva vere
13 Zlopati li se ko među vama? Neka moli. Raduje li se ko? Neka peva hvalospev. 14 Boluje li ko među vama? Neka pozove crkvene starešine, a oni neka se mole nad njim pomazujući ga uljem u ime Gospodnje, 15 pa će molitva vere isceliti bolesnika; Gospod će ga podići, i ako je počinio grehe biće mu oprošteno. 16 Stoga ispovedajte svoje grehe jedan drugome, i molite se jedni za druge da budete isceljeni. Mnogo može postići molitva pravednika.
17 Ilija je bio čovek kao i mi. On se žarko pomolio da ne bude kiše, i kiša nije pala na zemlju tri godine i šest meseci. 18 Onda se ponovo pomolio, i nebo je dalo kišu, te je zemlja donela svoj rod.
Vraćanje zabludelih na pravi put
19 Braćo moja, ako ko od vas odluta od istine i neko ga vrati natrag, 20 znajte da će onaj koji vrati grešnika s krivog puta spasti njegov život od smrti i pokriti mnoštvo greha.