Psalam 76
Horovođi, uz žičane instrumente. Asafov psalam. Pesma.
1 Bog je poznat u Judi,
ime mu je uzvišeno u Izrailju!
2 Salim mu je konak,
na Sionu mu stan.
3 Tamo je slomio strelu zapaljenu,
štit i mač i sprave ratničke.
Sela
4 Ti blistaš,
slavniji si od tih brda sa plenom.
5 Ljudi hrabrog srca su oplenjeni,
pozaspaše;
jaki ljudi,
alʼ ni ruku da podignu.
6 Zaspaše doveka od pokliča tvoga,
o, Bože Jakovljev, i konj i konjanik!
7 Ti! Ti si strašan!
Kad se gneviš, ko pred tobom može da opstane?
8 Sa nebesa ti sud javljaš.
Zemlja se preplaši, onemi,
9 kad ustaje Bog da sudi
i da spase sve ponizne na zemlji.
Sela
10 Proslavljaš se i ljudskim gnevom,
opasuješ se preživelima od gneva.
11 Zavetujte se i zavete izvršite Gospodu, svome Bogu;
svi koji su oko njega,
nek Strašnome dar donesu!
12 Vladarima on duh obara,
od njega strepe carevi zemaljski!