Psalam 67
Horovođi, uz žičane instrumente. Psalam. Pesma.
1 Smilovao nam se Bog i blagoslovio nas,
licem svojim obasjao nas;
Sela
2 da bi se na zemlji znalo za put tvoj,
za spasenje tvoje u svim narodima.
3 Nek te hvale narodi, o, Bože,
nek te hvale svi narodi.
4 Neka se raduju i nek se vesele ljudi,
jer pravedno sudiš narodima
i vodiš ljude na zemlji.
Sela
5 Nek te hvale narodi, o, Bože,
nek te hvale svi narodi.
6 Zemlja rađa svojim plodovima;
blagoslovio nas Bog, Bog naš.
7 Blagoslovio nas Bog
da bi ga se bojali svi krajevi zemlje.