10
Narod ispoveda greh
1 I dok se Jezdra molio i dok je plačući priznavao grehe padajući ničice pred Domom Božijim, oko njega se okupilo veliko mnoštvo Izrailjaca – muškaraca, žena i dece. Narod je gorko plakao. 2 Tada se oglasio Sehanije, sin Jehilov, jedan od Elamovih potomaka. Rekao je Jezdri: „Neverno smo činili prema našem Bogu i oženili se tuđinkama iz naroda zemaljskih. Ali sada ima nade za Izrailj u ovome. 3 Zato, hajde da sklopimo savez sa našim Bogom, da otpustimo sve žene i one koje su rođeni od njih. Neka se to uradi po savetu Gospodnjem i onih koji se boje zapovesti našeg Boga, a i prema Zakonu. 4 Ustani, jer je ovo tvoja obaveza, a mi ćemo biti s tobom. Budi jak i deluj!“
5 Jezdra je tada ustao i zakleo glavare sveštenika, Levita i sav Izrailj da postupe po ovoj odluci. I oni su se zakleli. 6 Ustao je Jezdra ispred Doma Božijeg i prenoćio u sobi Elijasivovog sina Joanana. Ušao je tamo i nije jeo hleb i pio vodu, jer je žalio zbog neverstva povratnika iz izgnanstva.
7 Objavili su proglas po Judi i Jerusalimu, svem narodu iz izgnanstva da se okupi u Jerusalimu. 8 A svakome ko ne dođe za tri dana, prema odluci glavara i starešina, neka mu se oduzme sva imovina, a on će biti odvojen od zbora povratnika iz izgnanstva.
9 Tako se okupio sav narod iz Jude, Venijamina i Jerusalima za tri dana, devetog meseca*, dvadesetog dana u mesecu. Sav narod je posedao na gradskom trgu pred Domom Božijim, drhteći i zbog svega ovog i zbog kiše. 10 Jezdra sveštenik je ustao i rekao im: „Izneverili ste se, ženili ste žene tuđinke da uvećate greh Izrailja. 11 Zato dajte slavu Gospodu, Bogu vaših otaca, i učinite njegovu volju: odvojte se od naroda zemaljskih i od žena tuđinki!“
12 Na to se sav zbor oglasio gromkim glasom: „Radićemo po tvojim rečima! 13 Ali, mnogo je naroda i vreme je kiša, pa ne može više da se stoji napolju. A ovaj posao nije za dan ili dva, jer smo u ovome mnogo grešili. 14 Molimo te, neka naši glavari u tome stoje za sav zbor. Neka svi koji su u našim gradovima oženili žene tuđinke dođu u određeno vreme, i sa njima gradske starešine i gradske sudije, sve dok se ne odvrati plamen gneva našeg Boga od nas, sve dok traje ova stvar.“ 15 Samo su Jonatan, sin Asailov i Jazija, sin Tekujev ustali protiv ovog, a Leviti Mesulam i Savetaj su im pomagali.
16 Ali narod iz izgnanstva je tako uradio, a sveštenik Jezdra je za sebe izdvojio ljude, otačke glavare po domovima njihovih predaka, i to svakog od njih poimence. Oni su prvog dana desetog meseca seli da ispitaju ovu stvar. 17 Tako su do prvog dana prvog meseca završili sa svim ljudima koji su se oženili ženama tuđinkama.
Popis oženjenih tuđinkama
18 Tako su neki od sinova sveštenika pronađeni među onima koji su se oženili ženama tuđinkama:
od sinova Isusovih, sina Josedekovog i njegove braće:
Masija, Eliezer, Jariv i Godolija. 19 Oni su dali ruku da će otpustiti svoje žene, pa su svesni krivice prineli ovna iz stada za svoj greh.
20 Od Imirovih sinova:
Hanani i Zevadija;
21 od sinova Harimovih:
Masija, Ilija, Semaja, Jehilo i Ozija;
22 od sinova Pashorovih:
Elioinaj, Masija, Ismailo, Natanailo, Jozavad i Eleasa.
23 I od Levita:
Jozavad, Semaj i Kelaja koji je Kelita, i Petaja, Juda, Eliezer.
24 Od pevača:
Elijasiv;
od vratara:
Salum, Telem i Urija.
25 A od Izrailja,
od sinova Farosovih:
Ramija, Jezija, Malhije, Mijamin, Eleazar, Malhija i Venaja;
26 Od sinova Elamovih:
Matanija, Zaharija, Jehilo, Avdija, Jeremot i Ilija;
27 Od sinova Zatujevih:
Elioinaj, Elijasiv, Matanija, Jeremot, Zavad i Aziza;
28 Od sinova Vivajevih:
Joanan, Hananija, Zavaj, Atlaj;
29 Od sinova Vanijevih:
Mesulam, Maluh, Adaja, Jasuv, Seal i Ramot;
30 Od sinova Fat-Moavovih:
Adna, Helal, Venaja, Masija, Matanija, Veseleilo, Vinuj i Manasija;
31 Od sinova Harimovih:
Eliezer, Jesija, Malhija, Semaja i Simeun, 32 Venijamin, Maluh, Semarija;
33 Od sinova Asumovih:
Matenaj, Matata, Zavad, Elifelet, Jeremaj, Manasija, Semaj;
34 Od sinova Vanijevih:
Madaja, Amram, Uilo, 35 Venaja, Vedeja, Heluj, 36 Vanija, Merimot, Elijasiv, 37 Matanija, Matenaj, Jasav,
38 Vanija, Vinuj, Semaj,
39 Selemija, Natan, Adaja,
40 Mahnadevaj, Sasaj, Saraj,
41 Azareilo, Selemija, Semarija, 42 Salum, Amarija, Josif;
43 od sinova Navavovih:
Jeiel, Matatija, Zavad, Zevina, Jadav, Joilo, Venaja.
44 Svi oni su uzeli žene tuđinke, ali su otpustili i te žene i njihove sinove.
* 10:9 Mesec kislev, novembar/decembar.