45
Proroštvo o Kiru
1 Govori Gospod o pomazaniku svom,
Kiru, kog prihvatih za desnicu
da pred njim oborim narode
i careve lišim njihovog ugleda:
„Pred njim dvostruka vrata otvaram,
i neće vratnice pred njim zatvorene biti.
2 Ja ću marširati pred tobom
da poravnam neravnine,
da razlomim vrata bronzana,
i pokršim prevornice gvozdene.
3 Dajem ti blaga iz mračnih odaja
i bogatstva iz skrovišta,
da shvatiš da sam ja Gospod,
koji te zove po imenu, Bog Izrailjev.
4 Radi sluge svoga Jakova,
i izabranika Izrailja,
i tebe pozvah po imenu,
naimenovah te, iako me nisi znao.
5 Ja sam Gospod i drugoga nema,
osim mene drugog Boga nema.
Iako mene ne poznaješ,
ja sam te naoružao.
6 Neka se zna od istoka i od zapada
da je ništavilo sve što je mimo mene.
Bog obećava spasenje
Ja sam Gospod i drugoga nema:
7 ja tvorim svetlost i stvaram tamu,
činim mir i nesreću stvaram;
ja, Gospod, sve to činim.
8 Rosite, nebesa, odozgo,
i pravednost, oblaci, neka iz vas pada.
Neka se otvori zemlja
i spasenje neka bude plod,
te zajedno proklija pravednost;
ja, Gospod, to sam stvorio.
Gospod je svesilan
9 Teško onom ko raspravlja sa Sazdateljem svojim,
a grne je među grnčarijom!
Kaže li glina grnčaru:
’Šta radiš?’
ili delo njegovo:
’On nema obe ruke’?
10 Teško onom koji ocu kaže:
’Zašto si rodio?’
ili ženi:
’Zašto si na svet donela?’“
11 Govori Gospod,
Izrailjev Svetitelj i njegov Sazdatelj:
„Zar je vaše da me pitate
o znacima nad decom mojom,
i da mi zapovedate nad delom mojih ruku?
12 Ja sam zemlju načinio
i čoveka na njoj stvorio;
svojim sam rukama nebesa rasprostro
i svim vojskama njihovim zapovedam.
13 Ja sam ga podigao u pravednosti
i poravnao sve puteve njegove.
On će obnoviti moj grad
i osloboditi zarobljene moje
bez otkupnine i bez naknade –
govori Gospod nad vojskama.“
Obraćenje tuđinaca
14 Govori Gospod:
„Trud egipatski i dobitak kuški,
i Savajci, ljudi povisoki,
tebi će preći i tvoji će biti,
za tobom će ići, u okovima prethoditi,
i tebi će se klanjati,
i tebe moliti:
’O, samo kod tebe je Božanstvo,
i osim Boga drugi ne postoji.’“
15 Zaista, ti si Božanstvo skriveno,
Bog Izrailjev, Spasitelj.
16 Postideće se i osramotiće se svi,
zajedno će se povući pokunjeni oni koji prave kipove.
17 Gospod će spasti Izrailja
spasenjem večnim,
nećete se postideti,
i do vekova večnih nećete se osramotiti.
Gospod ukazuje na svoja dela
18 Ta, govori Gospod,
stvoritelj nebesa
– on je Bog –
koji je oblikovao zemlju
i izgled joj dao,
koji je učvrstio,
i nije je stvorio da bude pustoš,
nego je uobličio da se na njoj stanuje:
„Ja sam Gospod i drugog nema.
19 Nisam govorio u tajnosti,
u zakutku zemlje tamne.
Nisam rekao potomstvu Jakovljevu:
’Tražite me u pustoši.’
Ja, Gospod, govorim pravdu
i blagovestim čestitosti.
Gospod je Bog za sve ljude
20 Saberite se i dođite,
zajedno pristupite, izbeglice iz drugih naroda.
Neznalice su koji nose drvo idolsko
i mole se božanstvu koje ne spasava.
21 Objavite i predočite,
hajde, posavetujte se zajednički.
Ko je ovo od davnina izjavio
i još tada predskazao?
Nisam li ja, Gospod?
Osim mene drugog boga nema;
pravednog Božanstva i Spasitelja
osim mene nema.
22 Obratite se meni i bićete spaseni,
svi krajevi zemljini,
jer ja sam Božanstvo i drugog nema.
23 Zaklinjem se samim sobom:
iz mojih usta izlazi reč pravedna
i neću je opozvati:
da će se preda mnom svako koleno saviti,
svaki jezik mnome zaklinjati.
24 ’Samo u Gospodu imam – veli –
pravednost i snagu.’“
K njemu će doći i stideće se
svi koji su besneli protiv njega.
25 U Gospodu će imati
pravednost i proslavljanje
sve potomstvo Izrailjevo.