5
Blud u crkvi
1 Čuje se uopšte da ima bluda među vama, i to takvog bluda kakvog nema ni među mnogobošcima; naime, da neko živi sa ženom svoga oca. 2 A vi ste još ponosni, umesto da vas to ožalosti, pa da odstranite iz vaše sredine onoga koji je učinio takvo delo. 3 Jer, iako nisam prisutan telom, nego duhom, već sam osudio onoga koji je to delo učinio. 4 Kada se u ime Gospoda Isusa okupite vi i moj duh, silom našega Gospoda Isusa, 5 onda neka se taj preda Satani na propast tela, da bi se duh spasao u dan Gospodnji.
6 Vaše hvalisanje nije dobro. Zar ne znate da malo kvasca ukiseli sve testo? 7 Očistite se od starog kvasca, da budete novo testo, kao što i jeste beskvasni, jer je Hristos, naše pashalno Jagnje, već žrtvovano. 8 Zato proslavljajmo praznik ne sa starim kvascem, kvascem pokvarenosti i zlobe, nego s beskvasnim hlebovima iskrenosti i istine.
9 Pisao sam vam u poslanici da se ne družite s bludnicima; 10 ne mislim pod tim uopšte na bludnike ovoga sveta, ili lakome, ili razbojnike, ili idolopoklonike. U tom slučaju biste morali da se povučete od sveta. 11 Ono što sam vam pisao je da se ne družite s tobožnjim bratom, koji je u stvari bludnik, ili lakomac, ili idolopoklonik, ili psovač, ili pijanica, ili razbojnik. S takvima da i ne jedete!
12 Šta ja imam da sudim one koji su u svetu? Nisu li ljudi unutar Crkve oni kojima sudite? 13 Onima u svetu sudiće Bog. A vi izbacite zloga iz svoje sredine.