4
Poziv na jedinstvo
1 Zato vas molim, ja, sužanj radi Gospoda, da živite dostojno poziva na koji ste pozvani. 2 Budite ponizni, krotki i strpljivi. S ljubavlju podnosite jedni druge. 3 Uložite trud da održite duhovno jedinstvo koje Duh tvori mirom koji vas povezuje. 4 Jedno je telo i jedan je Duh, kao što je jedna nada na koju vas je Bog pozvao. 5 Jedan Gospod, jedna vera, jedno krštenje. 6 Jedan je Bog i Otac sviju. On je nad svima, sve prožima, u svemu je. 7 A na nama se pokazuje Božija milost, prema daru koji daje Hristos. 8 Zato Pismo kaže:
„Pope se na visinu,
povede roblje,
te dade darove ljudima.“
9 A to „pope se“, šta drugo znači nego da je prethodno sišao u donje predele, to jest, na zemlju? 10 Onaj koji je sišao, isti je onaj koji se popeo povrh nebesa, da sve ispuni svojim prisustvom. 11 On je sam postavio neke za apostole, neke za proroke, neke za propovednike Radosne vesti, a neke za pastire i učitelje, 12 da pripremi svete za službu, za izgradnju tela Hristovog. 13 Tako ćemo svi doći do jedinstva u veri i spoznaje Sina Božijeg, te sazreti u jednog čoveka, rastući do pune visine Hristove.
14 Tako nećemo više biti nezreli koje ljulja svaki vetar učenja lukavih ljudi, koji se služe prevarom da obmanu druge. 15 Zato govorimo istinu u ljubavi, da na svaki način izrastemo do Hrista, koji je glava. 16 On povezuje sve telo u jedno i drži ga povezano, na taj način što svaki zglob pruža odgovarajuću potporu svakom pojedinom udu. To čini da telo raste i izgrađuje se kroz ljubav.
Razlika između starog i novog života
17 Opominjem vas u ime Gospodnje: ne živite više kao mnogobošci, čiji je um usmeren na ispraznost. 18 Njihova misao je pomračena, daleko su od života sa Bogom zbog svoga neznanja i tvrdoglavosti. 19 Budući da im je savest otupela, predali su se razvratu, pa požudno čine svaku vrstu prljavih dela.
20 A vi niste ovako naučili o Hristu. 21 Svakako ste čuli i naučili da je u Isusu istina. 22 U odnosu na svoj nekadašnji život, treba da svučete sa sebe starog čoveka, koga njegove prevarne strasti vode u propast, 23 te da uz pomoć Duha obnavljate svoj um. 24 Obucite na sebe novog čoveka, koji je prema liku Božijem stvoren da živi istinski pravednim i svetim životom.
Zahtevi novog života
25 Zato odbacite laž! Govorite istinu jedan drugom, jer smo svi zajedno delovi istog tela. 26 „Gnevite se, ali ne grešite.“ Neka vaš gnev ne dočeka zalazak sunca, 27 i ne pružajte priliku đavolu. 28 Onaj koji je krao, neka više ne krade, nego neka pošteno radi sopstvenim rukama, tako da može da podeli nešto s onima koji su u oskudici. 29 Ne služite se ružnim rečima, nego valjanim, koje, prema potrebi, mogu da služe na izgradnju i blagoslov slušaocima. 30 I ne žalostite Božijeg Svetog Duha, kojim ste zapečaćeni; on je jemstvo da će doći dan vašeg otkupljenja. 31 Uklonite iz svoje sredine svaku gorčinu, gnev, srdžbe, viku i vređanje, kao i svako drugo zlo. 32 Budite dobri jedni prema drugima, milosrdni, praštajte jedan drugome kao što je Bog po Hristu oprostio vama.