Psalam 25
Davidov.
1 K tebi, Gospode, uzdižem dušu svoju,
2 u tebe se pouzdajem, moj Bože,
ne daj da se osramotim;
ne daj da dušmani moji likuju nada mnom.
3 Neće se stideti ni jedan od onih
koji u tebe nadu svoju polažu;
stideće se oni
koji svoju veru krše bez razloga.
4 Objavi mi, Gospode, svoje puteve,
nauči me svojim stazama.
5 Vodi me svojom istinom, uči me,
jer ti si moj Bog, moj Spasitelj,
tebi se nadam povazdan.
6 Seti se, Gospode, milosrđa
i milosti svoje, jer su od večnosti.
7 Ne sećaj se greha moje mladosti,
ni mojih prestupa;
sećaj me se po milosti svojoj,
radi svoje dobrote, Gospode.
8 Gospod je dobar i pravedan,
zato pokazuje put grešnicima.
9 On vodi ponizne po pravdi,
i uči ponizne svome putu.
10 Sve staze Gospodnje milost su i istina,
onima što čuvaju savez njegov i propise.
11 Oprosti mi krivicu, jer je velika,
radi svoga imena, Gospode.
12 Ko je čovek što se boji Gospoda?
On će ga uputiti na put, koji on izabra za njega.
13 Duša će mu počivati u dobru,
a seme mu naslediti zemlju.
14 Prisan je Gospod s onima
koji ga se boje,
njima svoj savez obznanjuje.
15 Stalno oči upirem ka Gospodu,
jer mi noge iz mreže izvlači.
16 Okreni se k meni, smiluj mi se,
jer sam usamljen i jadan.
17 Množe se muke srca moga;
izvuci me iz mojih nevolja.
18 Pogledaj na moju muku i patnju,
i oprosti sve grehe moje.
19 Pogledaj koliko je dušmana mojih,
koji mene mrze iz dubine duše.
20 Čuvaj moju dušu, izbavi me,
ne daj da se postidim,
jer u tebi nađoh utočište.
21 Neka me nedužnost i poštenje čuvaju,
jer sam svoju nadu stavio u tebe.
22 Otkupi, Bože, Izrailj,
od svih njegovih nevolja.