Levitska
ili
Treća knjiga Mojsijeva
1
Žrtva svespalnica
1 Gospod pozva Mojsija i reče mu iz Šatora od sastanka: 2 „Govori sinovima Izrailjevim i reci im: ’Kad ko od vas prinosi žrtvu Gospodu, neka je prinese od stoke, krupne ili sitne.
3 Ako prinosi žrtvu svespalnicu od krupne stoke, neka prinese muško bez mane. Neka ga dovede na ulaz od Šatora od sastanka, da bi ga Gospod prihvatio. 4 Zatim neka položi ruke na glavu žrtve svespalnice, da bi bila prihvaćena kao otkup za njegov greh, 5 i neka zakolje junca pred Gospodom. Onda neka sinovi Aronovi, sveštenici, prinesu krv i njome zapljusnu sve strane žrtvenika, koji je kod ulaza u Šator od sastanka. 6 Neka se zatim žrtva svespalnica odere i iseče na delove. 7 Potom neka sinovi Aronovi nalože vatru na žrtveniku, a na vatru naslažu drva. 8 Zatim neka sinovi Aronovi, sveštenici, poređaju delove, glavu i salo, na drva što su na ognju na žrtveniku. 9 Drob i noge neka se operu, a sveštenik neka sve to spali na žrtveniku. To je svespalnica, žrtva koja se pali na ugodan miris Gospodu.
10 Ako prinosi žrtvu od sitne stoke, neka prinese jagnje ili jare kao žrtvu svespalnicu. Neka prinese muško bez mane. 11 Neka ga zakolje pred Gospodom, sa severne strane žrtvenika. A sinovi Aronovi, sveštenici, neka njegovom krvlju zapljusnu žrtvenik sa svih strana. 12 Neka zatim iseku žrtvu na delove, s glavom i lojem, a sveštenik neka poređa delove na drva koja su na ognju na žrtveniku. 13 Drob i noge neka operu u vodi, a sveštenik neka sve to prinese i spali na žrtveniku. To je svespalnica, žrtva koja se pali na ugodan miris Gospodu.
14 Ako prinosi Gospodu žrtvu svespalnicu od ptica, neka prinese na žrtvu grlicu ili golubića. 15 Neka ga sveštenik donese na žrtvenik, i otkine mu glavu. Potom neka ga spali na žrtveniku, a krv neka iscedi niz žrtvenik sa strane. 16 Gušu s njenom sadržinom* neka ukloni i baci ih istočno od žrtvenika, gde se odlaže pepeo. 17 Onda neka ga raspori duž krila, ali tako da ih ne raskine. Tada neka ga sveštenik spali na žrtveniku, na drvima što su na vatri. To je svespalnica, žrtva koja se pali na ugodan miris Gospodu.
* 1:16 Ili: Gušu s perjem. Ne zna se tačno značenje jevrejske reči.