Psalam 71
1 U tebi je utočište moje, Gospode;
o, da se nikad ne postidim.
2 Oslobodi me po svojoj pravednosti i izbavi me,
prigni uho svoje k meni i spasi me.
3 Budi mi stena prebivališta
kojoj uvek dolazim;
spasenje moje ti si zapovedio,
jer si moja stena i tvrđava.
4 Izbavi me, Bože moj, iz ruke zlikovačke,
od ruke prestupnika i okrutnoga.
5 Jer, ti si moja nada, o, Bože Gospode,
pouzdanje si mi od mladosti moje.
6 Na tebe se oslanjam od utrobe,
iz krila majke moje si me izvukao;
slaviću te neprestano.
7 Poput znaka postao sam mnogima,
a ti si mi utočište jako.
8 Usta si mi slavom svojom ispunio
i krasotom svojom od jutra do sutra.
9 Ne odbaci me u doba starosti,
kad mi snaga klone ne zaboravi me.
10 Jer o meni govore protivnici moji,
oni što mi život vrebaju
zajedno se savetuju.
11 Kažu: „Bog je njega ostavio!
Gonite ga, uhvatite,
jer izbavitelja nema!“
12 Bože, od mene se ne udaljuj!
O, moj Bože, požuri mi u pomoć!
13 Neka se postide i neka propadnu
tužitelji moje duše;
i prezir i bruka nek pokriju
one koji mi o glavi rade.
14 A ja ću uvek da se nadam,
sve više i više slaviću te.
15 Usta će moja o pravednosti tvojoj da govore,
o delima tvog spasenja od jutra do sutra,
jer im broja ne znam.
16 U moćnim delima Boga Gospoda ja ću doći,
tvoju pravednost ću spominjati, samo tvoju.
17 Od mladosti moje, Bože, ti si me učio;
i čudesa tvoja dosad javljao sam.
18 Čak i kada ostarim i osedim,
Bože, ne ostavljaj me,
dok ti silu ne objavim naraštaju novom;
silu tvoju svakom što dolazi.
19 Pravednost je tvoja, Bože, do visina,
velika si dela učinio;
ko je poput tebe, Bože?
20 Ti – dao si da gledam mnoge nevolje i muke –
ti ćeš mi opet obnoviti život;
iz dubina zemlje podićeš me opet.
21 Ti ojačaj dostojanstvo moje
i ponovo uteši me.
22 I ja ću harfom da te hvalim
zbog vernosti tvoje;
Bože moj, sviraću ti na liri,
Svetitelju Izrailjev.
23 Klicaće radosno usne moje,
jer ću ti svirati,
i duša moja što si je otkupio.
24 I moj će jezik od jutra do sutra
pričati o tvojoj pravednosti;
jer će se postideti, jer će se osramotiti
ti što mi o glavi rade.