Poslanica Efescima
1
1 Od Pavla, voljom Božijom izabranog za apostola Hrista Isusa, svetima u Efesu, vernima u Hristu Isusu:
2 Milost vam i mir od Boga, Oca našega, i Gospoda Isusa Hrista.
3 Neka je blagosloven Bog, Otac Gospoda našeg Isusa Hrista, koji nas je u Hristu blagoslovio svakim duhovnim blagoslovom na nebesima. 4 U njemu nas je izabrao pre postanka sveta, da budemo sveti i bez mane pred njim. On nas je u ljubavi 5 predodredio, blagonaklonošću svoje volje, da postanemo njegova deca posredstvom Isusa Hrista, 6 i da hvalimo njegovu slavnu milost koju nam je darovao u Ljubljenome. 7 U njemu imamo otkupljenje, oproštenje prestupa posredstvom njegove krvi, što pokazuje bogatstvo milosti. 8 Nju je Bog izobilno izlio na nas, zajedno sa svom mudrošću i razumevanjem. 9 Svojom blagonaklonošću nam je obznanio tajnu svoje volje, koju je po svom naumu unapred odredio u njemu. 10 Ovaj naum, koji će se ostvariti u pravo vreme, ujediniće sve što je na nebesima i na zemlji s Hristom kao glavom.
11 U njemu smo izabrani, pošto smo predodređeni namerom Boga koji sve čini u skladu s odlukom svoje volje, 12 da hvalimo njegovu slavu – mi koji smo se prethodno pouzdali u Hrista. 13 Čuvši istinitu poruku – Radosnu vest o vašem spasenju, vi ste poverovali u Hrista, a Bog je utisnuo svoj pečat na vas, tako što vam je dao obećanog Duha Svetog. 14 On je zalog dobara koja nas očekuju, jemstvo da će Bog osloboditi svoj narod. Veličajmo zato njegovu slavu!
Pavlova molitva
15 Stoga, čuvši za vašu veru u Gospoda Isusa i za vašu ljubav prema svim svetima, 16 neprestano zahvaljujem Bogu za vas. Sećam vas se u svojim molitvama, moleći se 17 Bogu Gospoda našeg Isusa Hrista, slavnome Ocu, da vam da Duha mudrosti i otkrivenja kojim ćete ga upoznati; 18 da vam Bog prosvetli oči srca da biste videli u čemu se sastoji nada na koju ste pozvani, kako je veličanstveno bogatstvo dobara koje je on pripremio svetima, 19 i kako je neizmerno velika njegova sila prema nama koji verujemo. Njegova sila odgovara delotvornosti one silne moći 20 koju je pokazao na Hristu, kada ga je podigao iz mrtvih i postavio sebi s desne strane na nebesima 21 iznad svih poglavarstava i vlasti, sila, gospodstava, i iznad svakog imena koje se zaziva, ne samo na ovom svetu, nego i u budućem. 22 Bog je sve pokorio pod njegove noge i postavio ga nad svime, za glavu Crkve. 23 Ona je njegovo telo, punina onoga koji sve ispunjava u svemu.