Psalam 11
Horovođi. Davidov.
1 Utočište je meni u Gospodu.
Zašto onda meni govorite:
„Kao ptica u goru uteci!
2 Jer, gle, opaki luk svoj natežu,
na tetivu strelu postavljaju,
da poštene iz mraka gađaju.
3 Kada se temelji raspadaju,
šta pravednik može da učini?“
4 Gospod je u svom svetom hramu,
Gospodnji je presto na nebesima,
očima on pomno posmatra,
on proniče potomke ljudi.
5 Pravednoga ispituje Gospod,
ali duša njegova mrzi onoga,
ko je opak i voli nasilje.
6 Na opakog on će sručiti
užareno ugljevlje i sumpor;
plamenovi ognjenog vihora,
to je deo njihov, to im je u čaši.
7 Jer pravedan je Gospod,
pravednost on voli,
pošteni će gledati mu lice.