Apostolski sabor u Jerusalimu
15
1 Ali u Antiohiju dođu neki iz Judeje i počnu da uče braću: „Ako se ne obrežete po Mojsijevom običaju, ne možete se spasti.“ 2 Pošto su Pavle i Varnava ušli u spor i veliku raspravu sa njima, određeno je da Pavle i Varnava sa još nekima od njih odu u Jerusalim i iznesu ovo sporno pitanje pred apostole i starešine.
3 Tako su, poslani od crkve, prolazili kroz Fenikiju i Samariju pričajući o obraćenju neznabožaca, što je pričinilo veliku radost svoj braći. 4 Kada su stigli u Jerusalim, primila ih je crkva, apostoli i starešine. Tada su im Pavle i Varnava ispričali o onome što je Bog učinio preko njih.
5 Tada su ustali neki od verujućih koji su pripadali farisejskoj stranci i rekli: „Neznabošce treba obrezati i narediti im da drže Mojsijev Zakon.“
Petrov govor
6 Apostoli i starešine su se okupili da razmotre ovu stvar. 7 Posle duge rasprave, ustade Petar i obrati se prisutnima: „Braćo, vi znate da me je Bog odavno izabrao da bi neznabošci iz mojih usta čuli poruku Radosne vesti i poverovali. 8 Bog, koji poznaje ljudska srca, potvrdio je da ih prihvata time što im je dao Svetog Duha kao i nama. 9 On nije napravio razliku između njih i nas, jer je i njihova srca očistio posredstvom vere. 10 Zašto, dakle, izazivate Boga time što stavljate učenicima jaram na vrat koji nismo mogli da nosimo ni mi ni naši preci? 11 Mi verujemo da smo spaseni milošću našega Gospoda Isusa na isti način kao i oni.“
12 Na to su se svi okupljeni umirili, a Pavle i Varnava su im pripovedali o znacima i čudima koje je Bog preko njih učinio među neznabošcima. 13 Kada su završili, uze reč Jakov: „Braćo, saslušajte me. 14 Simon je rekao da se Bog od početka pobrinuo da između neznabožaca odvoji narod za sebe. 15 To je u skladu sa rečima proroka, kao što je napisano:
16 ’Vratiću se nakon toga
i podići pali šator Davidov,
sagradiću što je u njemu srušeno
i obnoviti ga,
17 da i ostali ljudi potraže Gospoda,
i svi narodi koji nose moje ime
– govori Gospod koji čini ovo
18 znanim od iskona.’
19 Zato smatram da ne treba uznemiravati neznabošce koji se obraćaju Bogu. 20 Umesto toga, neka im se napiše da se uzdržavaju od mesa koje je okaljano prinošenjem na žrtvu idolima, da se klone bluda, da ne jedu meso udavljenih životinja, niti krv životinjsku. 21 Jer, u svim gradovima od davnina postoje propovednici Mojsijevog Zakona, koji ga svake subote čitaju po sinagogama.“
Apostolsko pismo
22 Tada su apostoli i starešine sa svom crkvom odlučili da izaberu između sebe ljude i da ih sa Pavlom i Varnavom pošalju u Antiohiju: Judu zvanog „Varsava“ i Silu, vodeće ljude među braćom. 23 Po njima su poslali ovo pismo:
Mi, apostoli i starešine, vaša braća, pozdravljamo svu braću, nekadašnje neznabošce, u Antiohiji, Siriji i Kilikiji.
24 Pošto smo čuli da su vas neki od nas, kojima mi nismo dali nikakav nalog, zbunili i uznemirili svojim tvrdnjama, 25 jednoglasno smo odlučili da vam pošaljemo odabrane ljude zajedno sa našim voljenim Varnavom i Pavlom. 26 To su ljudi koji su izložili opasnosti svoje živote radi našeg Gospoda Isusa Hrista. 27 Stoga vam šaljemo Judu i Silu da vam usmeno saopšte ovo isto. 28 Odlučili smo, naime, zajedno sa Svetim Duhom, da vas ne opterećujemo ničim drugim, osim ovih neophodnih stvari: 29 da se uzdržavate od mesa žrtvovanog idolima, od krvi, od mesa udavljene životinje, i od bluda. Dobro ćete činiti ako se čuvate toga.
Budite pozdravljeni!
30 Pošto su bili otpraćeni, otišli su u Antiohiju gde su okupili zajednicu i predali joj ovo pismo. 31 Kada su pročitali pismo, radovali su se zbog ohrabrenja. 32 A Juda i Sila, koji su i sami bili proroci, mnogim su rečima hrabrili i utvrđivali braću. 33 Pošto su tamo proveli neko vreme, braća su ih u miru ispratila k onima koji su ih poslali.* 35 Pavle i Varnava su ostali u Antiohiji gde su, zajedno sa mnogim drugima, poučavali i propovedali reč Gospodnju.
Drugo misijsko putovanje
Pavle i Varnava se razilaze
36 Posle nekog vremena Pavle reče Varnavi: „Hajde da se vratimo i posetimo braću po svim gradovima u kojima smo objavili reč Gospodnju, da vidimo kako su.“ 37 Varnava je hteo da sa sobom povedu i Jovana zvanog Marko, 38 ali je Pavle mislio da nije dobro da sa sobom vode čoveka koji ih je bio napustio u Pamfiliji i nije pošao sa njima na delo. 39 Pošto je došlo do oštrog neslaganja među njima, Varnava uzme Marka i otplovi za Kipar. 40 Pavle je izabrao Silu, pa je otišao pošto su ga braća poverila Gospodnjoj milosti. 41 Prolazio je kroz Siriju i Kilikiju utvrđujući crkve.
* 15:33 Stih 34, koji se nalazi u nekim manuskriptima, je kasniji dodatak: Ali Sila je odlučio da ostane.