6
Jao lakomislenima!
1 Jao lakomislenima na Sionu,
onima što su bezbrižni na gori Samariji,
onima što se zovu uglednima najboljih naroda,
a kojima dolazi dom Izrailjev!
2 Pređite u Halani, razgledajte,
pa odande idite u Amat-Rabu
i spustite se u Gat filistejski.
Jesu li ta carstva bolja od ovih
i da li su im prostranije međe od vaših međa?
3 Vi odgurujete dolazak dana zla,
a primičete vladavinu nasilja.
4 Baškarite se na ležajima od slonovače,
protežete na divanima svojim
i jedete jagnjad iz stada
i telad iz štale.
5 Drndate po harfi,
kao David sebi izmišljate instrumente.
6 Vi peharima pijete vino,
mažete se najboljim uljima
i ne bole vas Josifove razvaline.
7 Zato ćete sada otići u izgnanstvo na čelu izgnanika,
umuknuće slavlje onih što se protežu.
Bog se gnuša Jakovljevog ponosa
8 Sobom se zakleo Gospod Bog, ovako govori Gospod, Bog nad vojskama:
„Gnušam se Jakovljevog ponosa
i mrzim njegova utvrđenja.
Zato ću da predam grad
i sve u njemu.“
9 Ako i desetoro ljudi preostane u jednoj kući i oni će pomreti. 10 Njihov rođak, najbliži njihov će ih uzeti da ih spali, da iznese kosti njihove iz kuće. I reći će onome u ćošku kuće: „Je li još neko sa tobom?“ A on će mu odgovoriti: „Nije.“ I dodaće: „Tiše samo! Ne spominji Gospodnje ime!“
11 Jer, evo, Gospod zapoveda
i udariće veliku kuću i razvaliće je,
a manja će kuća pući.
12 Trče li konji po liticama?
Ore li se more volovima?
Jer, pravdu ste u otrov preokrenuli
i u pelen plod pravednosti.
13 Radujete se Lo-Devaru i govorite:
„Nismo li svojom snagom osvojili Karnajim!“
14 „Jer, evo, podižem protiv vas, o, dome Izrailjev
– govori Gospod Bog nad vojskama –
narod koji će vas tlačiti
od Levo-Amata do pustinjskog potoka.“