15
Mojsijeva pesma
1 Tada su Mojsije i Izrailjci zapevali ovu pesmu u slavu Gospoda:
„Gospodu ću zapevati,
jer se silno proslavio,
konja i konjanika
u more je svalio.
2 Gospod je moja sila i pesma,
on mi je spasenje.
On je moj Bog, slaviću Boga oca svoga,
njega ću ja uzvisivati.
3 Gospod je ratnik,
Gospod mu je ime.
4 Kola je faraonova
i vojsku njegovu u more sručio,
čelnici se vojni
u moru Crvenom podavili.
Tama ih je prekrila,
5 u dubine su morske
kao kamen potonuli.
6 Desnica se tvoja, Gospode,
proslavila silom,
desnica je tvoja, Gospode,
zatrla dušmana.
7 Veličanstvom svoje slave
oborio si one što se protiv tebe bune,
svoj gnev si kao oganj poslao,
proždro ih je kao slamu.
8 Na dah tvojih nozdrva sabraše se vode,
stihije se morske kao zid uspraviše,
u srcu mora bezdan se morski
u tlo čvrsto pretvori.
9 Dušmanin reče:
’Goniću ih, uhvatiti,
plen svoj podeliti,
zasitiću njima svoju dušu;
svoj ću mač isukati
i silom ih porobiti.’
10 Na dah tvojih usta
more ih je prekrilo,
potonuše kao olovo
u moćnim vodama.
11 Ko je kao ti,
Gospode, među bogovima?
Ko je kao ti,
veličanstven u svetosti,
strašan u slavi,
tvorac čudesa?
12 Ispružio si svoju desnicu
i zemlja ih je progutala.
13 Svojom milošću ti si izveo narod,
njega si ti otkupio,
snagom si ga svojom poveo
k stanu svoje svetosti.
14 Čuće to narodi, od straha zadrhtaće,
strava obuzeće žitelje filistejske.
15 Smeli su se vladari edomski,
zastrepeli knezovi moavski,
klonuli su svi žitelji Hanana.
16 Užas i strah njih je obuzeo,
mišicom si ih svojom moćnom
zanemeo, skamenio,
dok tvoj narod, Gospode, ne prođe,
dok narod, koji si ti stekao, ne prođe.
17 Dovešćeš ih i zasaditi
na gori koja tebi pripada,
na mestu koje ti, o, Gospode,
boravištem svojim učini,
Svetilištem, Gospode,
što ga tvoje ruke utemeljiše.
18 Gospod će carevati
u veke vekova.“
19 Kad su, dakle, faraonovi konji, bojna kola i konjanici pošli za njima u more, Gospod je vratio morske vode na njih, dok su Izrailjci hodali po suvom usred mora. 20 Potom je Aronova sestra Marija, proročica, uzela bubanj u ruku, a sve ostale žene su je pratile s bubnjevima i plešući. 21 Marija im je zapevala:
„Zapevajte Gospodu
jer se silno proslavio,
konja i konjanika
u more je svalio.“
Gorka voda kod Mare
22 Mojsije je poveo Izrailjce od Crvenog mora. Krenuli su prema pustinji Sur. Tri dana su putovali pustinjom, ali nisu našli vodu. 23 Kad su došli u Maru, nisu mogli da piju vodu kod Mare, jer je bila gorka. Zato su to mesto nazvali Mara*. 24 Narod je gunđao Mojsiju: „Šta ćemo da pijemo?“
25 Mojsije zavapi Gospodu. Gospod mu pokaže neko drvo. Mojsije baci to drvo u vodu i voda postane slatka.
Tamo im je Gospod dao uredbe i pravo, i tamo ih je stavio na kušnju. 26 Rekao je: „Ako pažljivo slušaš glas Gospoda, Boga svoga, činiš što je pravo pred njim, i slušaš njegove zapovesti, te držiš sve njegove uredbe, nijedna od pošasti koje sam doveo na Egipat neće doći na tebe. Jer sam ja, Gospod, tvoj lekar.“
27 Zatim su došli u Elim, gde je bilo dvanaest izvora i sedamdeset palmi. Utaborili su se tu, uz vodu.
* 15:23 Mara znači gorka, gorčina.