Psalam 101
Davidov Psalam.
1 O milosti i o pravdi pevam!
Ja tebi, Gospode, pevam pohvale.
2 Predaću se putu besprekornom!
Kada ćeš mi doći?
U čestitosti srca svoga
živeću u svom domu.
3 Stvari gnusne
ne stavljam pred oči svoje;
otpadničke stvari mrzim,
na njih ne pristajem!
4 Ništa nemam s podlacima
i za zlo neću da znam.
5 Ko svog bližnjeg iza leđa ocrnjuje,
ja toga satirem;
ko je prkosnog pogleda i nadmenog srca,
ja toga ne trpim.
6 Moje su oči na vernima u zemlji
da bi sa mnom boravili;
nek mi služi onaj
koji ide putem besprekornim.
7 U mom domu mesta
nema za prepredenjaka,
pred očima mojim lažov
potrajati neće.
8 Iz jutra u jutro satirem
sve neverne iz zemlje,
sve zlotvore istrebljujem
iz Gospodnjeg grada.