Isus dolazi u sukob sa religioznim vođama
7
Isus na prazniku Senica
1 Nakon ovoga je Isus išao po Galileji. Nije hteo da se kreće po Judeji, jer su judejske vođe tražile priliku da ga ubiju. 2 Bližio se judejski Praznik Senica. 3 Tada rekoše Isusu njegova braća: „Otputuj odavde i idi u Judeju, da bi tvoji učenici videli dela koja činiš. 4 Niko ne krije šta radi ako želi da bude poznat u javnosti.“ 5 Ipak, ni njegova braća nisu verovala u njega.
6 Isus im reče: „Moje vreme još nije došlo, a za vas je svako vreme pogodno. 7 Svet ne može da mrzi vas, ali mene mrzi, jer mu ja iznosim pred oči njegova zla dela. 8 Vi idite na praznik. Ja neću ići na ovaj praznik, jer moje vreme još nije došlo.“ 9 To im je rekao i ostao u Galileji.
10 Pošto su njegova braća otišla na praznik, onda je i sam Isus otišao, ali ne javno, nego tajno. 11 Judejske vođe su ga tražile na praznik i raspitivale se o njemu: „Gde je onaj?“
12 U narodu se mnogo pričalo o njemu. Jedni su govorili: „Dobar je!“
Drugi su, opet, govorili: „Nije, nego zavodi narod!“ 13 Niko o njemu nije govorio javno zbog straha od judejskih vođa.
14 Usred praznika, Isus je otišao u hram i počeo da poučava narod. 15 Tada su se Jevreji začudili i rekli: „Otkud se ovaj razume u svete spise kad se nije školovao za to?“
16 Isus im je tada odgovorio: „Ovo učenje ne potiče od mene, nego od Boga koji me je poslao. 17 Ko hoće da čini ono što Bog hoće, znaće da li ovo učenje dolazi od Boga ili ja govorim u svoje ime. 18 Ko govori u svoje ime, taj traži slavu za sebe. A ko traži slavu za onog koji ga je poslao, taj je pošten i u njemu nema nepravde. 19 Nije li vam Mojsije dao Zakon? A ipak niko od vas ne postupa po Zakonu. Zašto hoćete da me ubijete?“
20 Narod mu odgovori: „Zao duh je ušao u tebe! Ko hoće da te ubije?“ 21 Isus im odgovori: „Učinio sam jedno čudo i svi se divite tome. 22 Vi obrezujete mušku decu, jer vam je Mojsije tako naložio, a ipak to činite i subotom. U stvari, obrezanje ste primili od svojih predaka, a ne od Mojsija. 23 Dakle, ako dečaka obrezujete subotom, da se Mojsijev Zakon ne bi narušio, zašto se onda ljutite na mene što sam celog čoveka iscelio u subotu? 24 Ne sudite po spoljašnjosti, nego sudite po pravdi!“
Da li je Isus Hristos?
25 Neki Jerusalimljani rekoše: „Zar nije to onaj koga traže da ubiju? 26 A evo, on slobodno govori i niko mu se ne suprotstavlja. Da nisu možda naši glavari shvatili da je on Hristos? 27 Međutim, mi znamo odakle je ovaj. Kada Hristos dođe, niko neće znati odakle je.“
28 Dok je poučavao u hramu, Isus je povikao: „Vi mislite da znate ko sam i odakle sam! Ipak, ja nisam došao u svoje ime; Bog istiniti me je poslao. Vi ga ne poznajete, 29 a ja ga poznajem, jer sam od njega došao i on me je poslao.“
30 Tada su gledali da uhvate Isusa, ali niko nije podigao ruke na njega, jer još nije bio došao njegov čas. 31 Ipak, mnogo ljudi je poverovalo u njega i govorilo: „Kada dođe Hristos, hoće li činiti veće znake nego što ih je ovaj učinio?“
32 Fariseji su čuli da se ovo šapuće u narodu, pa su vodeći sveštenici i fariseji poslali hramsku stražu da uhvate Isusa.
33 Tada Isus reče: „Još malo vremena sam sa vama, a onda odlazim onom koji me je poslao. 34 Tražićete me, ali me nećete naći i gde ću ja biti vi ne možete doći.“ 35 Jevreji su tada govorili među sobom: „Gde on to misli da ide, a da ga mi nećemo naći? Da neće možda da ide Jevrejima rasejanim među Grke i da uči Grke? 36 Šta je mislio pod tim kad je rekao: ’Tražićete me, ali me nećete naći i gde ću ja biti vi ne možete doći?’“
37 Poslednjeg, najvećeg dana praznika, Isus stade pred narod i povika: „Ako je ko žedan, neka dođe k meni i neka pije! 38 Ko veruje u mene, kao što kaže Pismo: ’Iz njegove nutrine će poteći reke žive vode.’“ 39 Ovo je rekao misleći na Duha koga su imali da prime oni koji veruju u Isusa. Duh tada još nije bio sišao, zato što Isus još nije bio vaznet u slavu.
40 Kada su neki ljudi iz mnoštva čuli ove Isusove reči, rekli su: „Ovo je zaista pravi Prorok!“
41 Drugi su govorili: „Ovo je Hristos!“ Treći su govorili: „Zar će Hristos doći iz Galileje? 42 Ne kaže li Pismo da će Hristos biti iz Davidovog potomstva, i da će doći iz Vitlejema, mesta odakle je bio David?“ 43 Tada je među narodom došlo do podele zbog Isusa. 44 Neki od njih su želeli da ga uhvate, ali niko nije stavio ruku na njega.
Neverovanje judejskih vođa
45 Hramski stražari se vrate vodećim sveštenicima i farisejima. Ovi im rekoše: „Zašto ga niste doveli?“
46 Stražari odgovoriše: „Niko nikada nije govorio kao ovaj čovek.“
47 Fariseji im rekoše: „Zar je i vas zaveo? 48 Da nije neko od glavara ili od fariseja poverovao u njega? 49 A ova svetina koja ne poznaje Zakon Mojsijev– prokleta je!“
50 Jedan od njih, Nikodim, koji je ranije otišao k Isusu, im reče: 51 „Zar se po našem Zakonu sudi čoveku koji nije bio prethodno ispitan da bi se utvrdilo šta je učinio?“
52 Oni mu odgovore: „Da nisi i ti iz Galileje? Prouči Pismo i videćeš da prorok ne dolazi iz Galileje.“
53 Tada svaki ode svojoj kući.*
* 7:53 U najranijim manuskriptima ne postoji deo od 7,53 do 8,11.