6
Upozorenje protiv bezumlja
1 Sine moj, ako jamčiš za bližnjega svoga
i ruku si pružio tuđincu;
2 vezan si rečima usta svojih,
obavezan svojim obećanjem.
3 Ti onda učini ovo, sine moj, da slobodan budeš,
jer si dopao rukama svog bližnjeg:
Idi, ponizi se
i saleći bližnjeg svog!
4 Ne daj sna očima svojim
i svojim kapcima da dremaju.
5 Otmi se kao srna lovcu,
kao ptica iz ruku ptičara.
6 O, lenjivče, idi mravu,
sagledaj njegove puteve i postani mudar!
7 On nema ni vojvodu,
ni zapovednika, ni vladara,
8 ali sprema sebi hranu tokom leta,
tokom žetve skuplja sebi jelo.
9 O, lenjivče, dokle ćeš da planduješ,
kada ćeš od sna da se preneš?
10 Još malo snova, još malo dremeža,
još malo dokono da sklopiš ruke;
11 i doći će tvoje siromaštvo kao skitnica
i nemaština kao nasilnik.
12 Ništarija i pokvarenjak se skita
i nepošteno govori;
13 namiguje svojim očima,
podgurkuje nogama,
upire prstima;
14 izopačenosti su mu u srcu,
svakog časa smišlja zlo i unosi razdor.
15 Zato će nenadano stići njegova propast,
u trenu će biti slomljen, a leka mu neće biti.
16 Šest je stvari koje Gospod mrzi
i sedam mu se duši ogadilo:
17 oči uznosite,
jezik lažljiv,
ruke koje liju nevinu krv;
18 srce što smišlja opake naume,
noge što srljaju i na zlo su brze;
19 Lažljiv svedok što laže čim zine
i ko seje razdor među braćom.
Upozorenje protiv preljube
20 Sine moj, drži zapovest oca svoga
i ne zaboravljaj pouku majke svoje.
21 Vezuj ih istrajno za srce svoje
i obmotaj oko svoga vrata.
22 Vodiće te dok budeš hodao,
čuvaće te dok budeš spavao
i govoriće ti kada se probudiš.
23 Jer je zapovest svetiljka i pouka je svetlo,
a prekori odgoja staza su života.
24 Čuvaće te od opake žene,
od laskavog jezika žene preljubnice.
25 Ne poželi u svom srcu njenu lepotu,
ne daj da te pogledom opčini;
26 jer zbog bludnice čovek spadne na komad hleba
i tuđa žena lovi dragocenu dušu.
27 Može li čovek da u nedra žeravicu stavi,
a da mu se odeća ne zapali?
28 Može li čovek da hoda po uglju vrelom,
a da ne opeče stopala svoja?
29 Tako je i sa onim ko odlazi ženi svoga bližnjeg,
neće proći nekažnjeno svaki koji je se dotiče.
30 Ljudi ne sramote lopova kada krade
da nasiti svoju dušu, jer je gladan;
31 ali kad uhvaćen bude, nadoknadiće sedmostruko,
daće svako dobro iz kuće svoje.
32 Bezuman je ko sa ženom preljubu čini,
a to radi onaj ko satire samog sebe.
33 Takav dopada i rana i srama,
njegova se bruka neće izbrisati.
34 Zbog ljubomore je muž gnevan
i nema milosti u danu osvete.
35 On ne gleda ni na kakav otkup,
ne pristaje ni na velik mito.