35
1 I još je kazao Elijuj:
2 „Misliš li da je ispravno to što si rekao:
’Pravedan sam ja pred Bogom’?
3 Da, rekao si: ’Kakvu ti* korist imaš?
Šta mi vredi to što ne grešim?’
4 Evo ja, ja ću da odgovorim i tebi
i tvojim prijateljima što su sa tobom.
5 U nebesa gledaj i videćeš;
posmatraj oblake, kako su samo viši od tebe!
6 Ako si grešio, šta si njemu učinio?
Ako je tvojih prestupa mnogo,
jesi li njemu uradio nešto?
7 Ako si pravedan, jesi li mu nešto dao?
Da nije primio nešto iz tvoje ruke?
8 Pokvarenost tvoja škodi onom poput tebe,
a pravednost tvoja koristi potomku čoveka.
9 Zbog silnoga tlačenja vape ljudi,
preklinju za pomoć zbog ruke silnika.
10 I niko ne pita: ’A gde je Bog, Sazdatelj moj,
koji u noći pesme daje;
11 koji nas poučava više nego zemaljske zveri
i mudrim nas čini više nego nebeske ptice?’†
12 Onda oni zapomažu, a on se ne odaziva
zbog ponosa zlobnika.
13 Bog zacelo taštinu ne sluša,
Svemoćni i ne gleda na nju.
14 A koliko tek kad kažeš
kako ga ne vidiš,
kako je tvoj slučaj pred njim,
kako njega iščekuješ;
15 kako gnev njegov ne kažnjava
i kako za greh i ne mari!
16 Elem, uzaludno Jov usta otvara
i gomila beznačajne reči.“
* 35:3 Jov pita Boga. † 35:11 U duhu Jov 12,7-8 ovaj stih može da se prevede i kao: koji nas poučava kroz zemaljske zveri i čini mudrim kroz nebeske ptice.