Psalam 43
1 Dosudi mi pravdu, Bože,
odbrani moj spor od bezbožnog sveta,
izbavi me od čoveka podlog i nepravednog.
2 Jer ti si Bog moj, tvrđava moja.
Zašto si me odbacio?
Zašto idem okolo u žalosti
pod tlakom neprijatelja moga?
3 Pošalji svetlost i istinu tvoju da me vode,
da me dovedu na svetu goru tvoju,
i do mesta gde ti prebivaš.
4 Pristupiću tada k žrtveniku Božijem,
k Bogu radosti i užitka svog;
da te harfom hvalim, Bože, Bože moj.
5 Zašto si mi klonula, dušo moja,
zašto uzdišeš u meni?
Bogu se nadaj, jer opet ću ga slaviti,
Spasitelja i Boga svog.