Poslanica Galatima
1
Pavlov pozdrav crkvama u Galatiji
1 Pavle, apostol, čije poslanje ne dolazi od ljudi, niti preko ljudi, već posredstvom Isusa Hrista i Boga Oca koji ga je vaskrsao iz mrtvih, 2 zajedno sa ostalom braćom koja su sa mnom, pozdravlja crkve u Galatiji:
3 Milost vam i mir od Boga, Oca našega, i Gospoda Isusa Hrista, 4 koji je po volji Boga i Oca našega predao sebe za naše grehe da nas izbavi od sadašnjeg zlog sveta. 5 Njemu pripada slava od sad i doveka. Amin.
Nema drugog evanđelja
6 Čudim se da se tako brzo odvraćate od onoga koji vas je pozvao Hristovom milošću, te se okrećete nekoj drugoj radosnoj vesti. 7 U stvari, nema druge Radosne vesti, ali ima onih koji vas zbunjuju i hoće da vas odvrate od Radosne vesti o Hristu. 8 Međutim, ako bismo vam mi, ili ako bi vam anđeo s neba propovedao radosnu vest koja je u suprotnosti sa onom koju smo vam mi propovedali, neka bude proklet! 9 Što sam rekao, reći ću opet: ako neko propoveda radosnu vest koja je u suprotnosti sa onom koju ste prihvatili, neka bude proklet!
10 Da ja možda ne uveravam ljude ili Boga? Ili se možda trudim da ugodim ljudima? Kada bih ugađao ljudima, ne bih bio Hristov sluga.
Kako je Pavle postao apostol
11 Dajem vam na znanje, braćo, da Radosna vest koju sam vam propovedao ne potiče od čoveka. 12 Ja je, naime, nisam primio od nekog čoveka, niti me je neko naučio, već mi ju je Isus Hristos objavio.
13 Vi ste već čuli o mom nekadašnjem načinu života u judaizmu, kako sam preko svake mere progonio Crkvu Božiju i pustošio je, 14 tako da sam u preteranoj odanosti otačkom predanju prevazišao u judaizmu mnoge vršnjake među svojim narodom.
15 Ali kada se svidelo Bogu, koji me je izabrao još od majčine utrobe i pozvao svojom milošću, 16 da mi otkrije svoga Sina, da bih ga navestio mnogobošcima, nisam se ni sa kim posavetovao, 17 niti sam otišao gore u Jerusalim k onima koji su pre mene bili apostoli. Umesto toga, otišao sam u Arabiju, pa se vratio u Damask.
18 Onda sam nakon tri godine otišao gore u Jerusalim da se vidim s Kifom, pa sam ostao kod njega petnaest dana. 19 Od ostalih apostola nisam video nikog drugog osim Jakova, brata Gospodnjeg. 20 Pred Bogom kažem: ovo što pišem nije laž. 21 Zatim sam došao u sirijske i kilikijske krajeve. 22 Tada još nisam bio lično poznat Hristovim crkvama u Judeji. 23 One su jedino čule da: „Onaj koji nas je progonio sada propoveda veru koju je nekada uništavao“, 24 pa su slavili Boga radi mene.