28
Sveštenička odora
1 Izdvoj od Izrailjaca svog brata Arona i njegove sinove: Nadava, Avijuda, Eleazara i Itamara, pa ih dovedi k sebi, da mi služe kao sveštenici. 2 Napravi svetu odoru za svog brata Arona na čast i ukras. 3 Reci svim veštim ljudima koje sam obdario mudrošću da naprave odoru za njegovo posvećenje, da bi mi služio kao sveštenik. 4 Ovakvu će odoru napraviti: naprsnik, oplećak, plašt, vezenu košulju, turban i pojas. Takvu će odoru napraviti za tvog brata Arona i za njegove sinove, da mi služe kao sveštenici. 5 Neka upotrebe za nju zlato, ljubičastu, skerletnu i tamno crvenu tkaninu i fini lan.
Oplećak – Efod
6 Oplećak neka naprave od zlata, ljubičaste, skerletne i tamno crvene tkanine, i od finog lana – vešto izvezenog. 7 Neka na njemu budu dve naramenice da pričvršćuju oba njegova kraja. 8 Pojas kojim će se oplećak opasivati neka takođe bude od zlata, ljubičaste, skerletne i tamno crvene tkanine i finog lana, tako da s njim sačinjava jedan komad.
9 Zatim uzmi dva draga kamena oniksa i u njih ureži imena Izrailjevih sinova: 10 šest imena na jednom kamenu i šest ostalih imena na drugom kamenu, prema redu njihovog rođenja. 11 Ureži imena sinova Izrailjevih u dva kamena kao što zlatar urezuje pečate na prstenje, i optoči ih zlatnim okvirom. 12 Umetni ta dva draga kamena u naramenice oplećka u sećanje na sinove Izrailjeve. Aron će ih nositi na ramenima pred Gospodom kao potsetnik. 13 Onda napravi dva koluta od zlata, 14 i dva lančića od čistog zlata u obliku upletene uzice, pa ih pričvrsti za kolutove.
Naprsnik za presuđivanje
15 Naprsnik za presuđivanje napravi umetničkom veštinom. Napravićeš ga na isti način kao oplećak: od zlata, ljubičaste, skerletne i tamno crvene tkanine, i finog lana. 16 Neka bude u obliku četvorougla, udvojen; pedalj* dug i pedalj širok. 17 Poređaj na njemu četiri reda dragog kamenja. U prvom redu: rubin, topaz i smaragd; 18 u drugom redu: malahit, safir i dijamant; 19 u trećem redu: hijacint, ahat i ametist; 20 a u četvrtom redu: hrisolit, oniks i jaspis.
Neka budu optočeni zlatnim okvirom. 21 To drago kamenje predstavljaće imena dvanaest sinova Izrailjevih; na svakom će biti urezano, kao na pečatu na prstenju, po jedno ime za svako od dvanaest plemena. 22 Napravi za naprsnik lančiće od čistog zlata u obliku upletene uzice. 23 Zatim napravi za naprsnik dva zlatna kolutića i pričvrsti ih na dva gornja ugla naprsnika. 24 Zlatne lančiće priveži za dva kolutića na uglovima naprsnika. 25 Oba kraja lančića priveži za dva okvira, pa ih pričvrsti za dve naramenice s prednje strane oplećka. 26 Onda napravi dva kolutića od zlata i pričvrsti ih za dva donja ugla naprsnika, pri rubu unutrašnje strane do oplećka. 27 Nadalje, napravi dva kolutića od zlata i pričvrsti ih za donji kraj naramenice oplećka, na njegovoj prednjoj strani, kod šava iznad pojasa oplećka. 28 Neka se kolutići naprsnika privežu za kolutiće oplećka uzicom od purpura, tako da naprsnik stoji iznad pojasa, kako ne bi spadao s oplećka.
29 Aron će nositi imena sinova Izrailjevih na naprsniku za presuđivanje, na svom srcu, kad god bude ulazio u Svetinju, kao stalni potsetnik pred Gospodom. 30 U naprsnik za presuđivanje stavi Urim i Tumim, da budu na Aronovom srcu, kad god bude stupao pred Gospoda. Aron će ih nositi na srcu, te uvek donositi presude među Izrailjcima pred Gospodom.
Plašt
31 Plašt za oplećak napravi od ljubičaste tkanine. 32 U njegovoj sredini neka bude prorez za glavu. Rub oko proreza neka se opšije vezenim okovratnikom, da se plašt ne bi cepao. 33 Zatim svuda oko ruba plašta napravi narove od ljubičaste, skerletne i tamno crvene tkanine, a između njih zvončiće od zlata: 34 zvonce od zlata pa nar, zvonce od zlata pa nar, i tako svuda okolo uz rub plašta. 35 Neka ga Aron ima na sebi kad vrši službu, da se čuje kad ulazi u Svetinju pred Gospoda i kad izlazi – da ne bi umro.
36 Napravi pločicu od čistog zlata i na njoj ureži, kao na pečatu: ’Posvećen Gospodu’. 37 Priveži je ljubičastom vrpcom i postavi je na vrh turbana, s prednje strane. 38 Neka bude na Aronovom čelu. Aron će, pak, preuzeti na sebe krivice koje Izrailjci počine pri prinošenju svih svojih posvećenih prinosa. Pločica će uvek stajati na Aronovom čelu, kako bi našli smilovanje pred Gospodom. 39 Zatim istkaj košulju od lana, i napravi turban od lana, i vezom izvezeni opasač.
40 Aronovim sinovima napravi košulje sa opasačima i turbane, njima na čast i ukras, 41 pa u njih obuci svog brata Arona i njegove sinove s njim. Zatim ih pomaži, uvedi u službu i posveti ih, da mi služe kao sveštenici.
42 Napravi im i gaće od lana da im pokrivaju goli deo tela, od struka do bedara. 43 Neka ih Aron i njegovi sinovi nose kad god ulaze u Šator od sastanka, ili kad pristupaju žrtveniku da vrše bogosluženje u Svetinji nad svetinjama, da ne navuku krivicu na sebe i umru.
Ovo je trajna uredba za njega i njegovo potomstvo posle njega.
* 28:16 Oko 23 cm.