16
Ismailovo rođenje
1 No, Avramova žena Saraja nije Avramu rađala dece. Ona je imala sluškinju Egipćanku koja se zvala Agara. 2 Saraja reče Avramu: „Evo, Gospod me je učinio nerotkinjom. Idi i lezi s mojom sluškinjom, možda ću preko nje steći potomstvo.“
Avram je poslušao što mu je Saraja rekla. 3 Tada je Avramova žena Saraja dovela Avramu svoju sluškinju Agaru Egipćanku i dala mu je za ženu (bilo je to deset godina nakon što se Avram naselio u Hananskoj zemlji). 4 Avram legne sa Agarom i ona zatrudni.
Kad je videla da je zatrudnela, s prezirom je gledala na svoju gospodaricu. 5 Saraja tada reče Avramu: „Tvoja je krivica što mi se nanosi ova nepravda. Predala sam svoju sluškinju u tvoj zagrljaj, ali otkako je opazila da je zatrudnela, počela je s prezirom da gleda na mene. Neka Gospod presudi ko je od nas dvoje kriv!“
6 Avram odgovori Saraji: „Evo, tvoja sluškinja je u tvojoj vlasti. Kako ti se čini da je dobro, tako postupi prema njoj.“ Saraja poče tako zlostavljati Agaru, da je ova pobegla od nje.
7 No, Anđeo Gospodnji je nađe kod izvora što je na putu za Sur, 8 pa je zapita: „Agaro, sluškinjo Sarajina, odakle dolaziš i kuda ideš?“
Agara odgovori: „Bežim od svoje gospodarice Saraje.“
9 Tada joj Anđeo Gospodnji reče: „Vrati se svojoj gospodarici i pokori joj se!“ 10 Anđeo Gospodnji joj uz to reče: „Veoma ću umnožiti tvoje potomstvo, tako da se neće moći prebrojiti!“
11 Još joj reče Anđeo Gospodnji:
„Evo, začela si
i rodićeš sina.
Daćeš mu ime ’Ismailo’*,
jer je Gospod čuo za tvoju nevolju.
12 On će biti kao divlji magarac:
ruka će se njegova na svakoga dizati,
i svačija ruka na njega će se dizati,
sa svom svojom braćom
u neprijateljstvu će živeti.“†
13 Agara je nazvala Gospoda koji joj je govorio: „Ti si Bog koji me vidi!“ Agara je, naime, rekla: „Uistinu, videla sam onoga koji me vidi!“ 14 Zato se taj izvor zove „Vir Lahaj Roj“‡ i nalazi se između Kadisa i Varada.
15 Agara je Avramu rodila sina. Avram je sinu koga mu je Agara rodila, dao ime Ismailo. 16 Avramu je bilo osamdeset šest godina kada mu je Agara rodila Ismaila.
* 16:11 Ismailo znači Bog je čuo. † 16:12 Doslovno: pred licem sve svoje braće će živeti. ‡ 16:14 Vir Lahaj Roj znači Izvor onoga što živi i vidi me.