3
1 Radi toga sam ja, Pavle, sužanj Isusa Hrista za vas mnogobošce. 2 Vi ste, svakako, čuli za službu koja mi je po Božijoj milosti poverena za vas. 3 Naime, Bog mi je otkrivenjem obznanio tajnu, kao što sam vam ukratko napisao. 4 Čitajući to, možete da razumete moje poimanje Hristove tajne, 5 koja nije bila poznata ranijim naraštajima, ali je sada preko Duha otkrivena njegovim svetim apostolima i prorocima. 6 Tajna se sastoji u tome da su mnogobošci postali sunaslednici, pripadnici istog tela, te da učestvuju u obećanju koje je Bog ispunio u Hristu Isusu putem Radosne vesti. 7 Ovoj Radosnoj vesti ja sam postao sluga po daru Božije milosti koja mi je poverena dejstvom njegove sile.
8 A meni, najmanjem od svih svetih, ukazana je ova milost da propovedam mnogobošcima neistraživo bogatstvo Hristovo, 9 i da svima rasvetlim ostvarenje ove tajne, koju je Bog, stvoritelj svega, držao sakrivenom u minulim vekovima, 10 da bi sada, posredstvom Crkve, obznanio svoju mnogostranu mudrost glavarstvima i vlastima na nebesima. 11 Bog je to ostvario na osnovu svog večnog nauma, posredstvom našeg Gospoda, Isusa Hrista. 12 U njemu imamo slobodu da pristupimo Bogu s pouzdanjem, verom u njega. 13 Zato vas molim da se ne obeshrabrite ovim mojim nevoljama koje podnosim za vas; sve je to radi vaše slave.
Pavlova molitva
14 Zato prigibam svoja kolena pred Ocem, 15 koji dovodi u postojanje svaki rod na nebu i na zemlji, 16 da vas on, po svojoj bogatoj slavi, ojača svojim Duhom u vašem unutrašnjem čoveku; 17 da se Hristos verom nastani u vašim srcima, te da u ljubavi budete ukorenjeni i utemeljeni; 18 da razumete sa svim svetima, širinu, dužinu, visinu, i dubinu Božije ljubavi, 19 i da upoznate tu ljubav Hristovu koja nadmašuje svako znanje, da biste sasvim bili ispunjeni Bogom.
20 A onome, što silom kojom deluje u nama može da učini daleko više od svega što molimo ili mislimo, 21 njemu neka je slava u Crkvi i u Hristu Isusu u svim pokolenjima od sad i doveka! Amin.