Psalam 53
Horovođi. Žalosno. Davidova poučna pesma.
1 Bezumnik u svom srcu kaže:
„Nema Boga!“
Dela su im opaka i gadna,
nema nikoga da čini dobro.
2 Bog s neba gleda potomke ljudi,
da vidi ima li razumnoga,
takvoga koji traži Boga.
3 Od Boga se svi odvratiše,
pokvareni svi postadoše;
nema toga koji čini dobro,
takvoga nijednoga nema.
4 Zar ne znaju ti zlikovci,
da moj narod kao hleb proždiru,
a ni samog Boga ne prizivaju?
5 Tu će njih strah silni spopasti,
kada straha i ne bude bilo.
Jer, Bog će rasejati kosti
onog koji te opseda.
Osramotićeš ih,
jer Bog ih je odbacio.
6 Ko će sa Siona dati spasenje Izrailju?
Kada Bog vrati svoj narod izgnani,
radovaće se Jakov,
veseliće se Izrailj.