7
Prva opomena Ahazu: najezda sa severa
1 U dane Judinog cara Ahaza, sina Jotama, sina Ozijina, podigoše se aramejski car Resin i izrailjski car Fekaj, sin Remalijin, da ratuju protiv Jerusalima, ali nisu mogli da ga osvoje.
2 Tada su dojavili dinastiji Davidovoj govoreći: „Aramejci su se ulogorili u Jefremovoj oblasti.“ I zadrhtalo je srce njihovo i srce naroda njihovog kao kad šumsko drveće zadrhti zbog vetra.
3 Onda je Gospod rekao Isaiji: „Izađi da sretneš Ahaza, ti i sin tvoj Sear-Jasuv, na kraj vodovoda Gornjeg jezera na putu za Beljarevo polje, 4 i reci mu: ’Pazi i budi spokojan i ne boj se! I srce tvoje neka se ne plaši od ova dva ugarka zadimljena, zbog raspaljenog gneva Resina i Arama i zbog sina Remalijina, 5 ni zato što su se zaverili protiv tebe na zlo Aram i Jefremovci i sin Remalijin, te govore: 6 „Krenimo na Judu i opkolimo je i osvojimo za sebe, i zacarimo usred nje za cara sina Taveilovog.“ 7 Govori Gospodar Gospod:
„To se zbiti neće,
i to biti neće!
8 Zato što Aramom Damask gospodari,
a Damaskom Resin gospodari,
i kroz šezdeset pet godina
biće razoreni Jefremovci kao narod;
9 a Jefremovcima Samarija gospodari,
a Samarijom sin Remalijin gospodari;
ako ne verujete,
nećete se održati.“’“
Druga opomena Ahazu: Emanuil
10 Gospod je opet progovorio Ahazu i rekao: 11 „Zaišti znak od Gospoda Boga svojega bilo iz dubine bezdana bilo s visine od gore.“
12 Ahaz je, međutim, odgovorio: „Neću tražiti i neću iskušavati Gospoda.“
13 Tada je Isaija rekao: „Čujte, dinastijo Davidova! Zar vam je malo što ste dojadili ljudima, pa i Bogu mome hoćete da dojadite? 14 Zato će vam sam Gospod dati znak: eto, devojka će zatrudneti i sina će roditi, i nadenuće mu ime ’Emanuil’*. 15 Maslo i med ješće da sazna kako da odbaci zlo i odabere dobro; 16 jer pre nego što dečak sazna kako da odbaci zlo i odabere dobro, biće napuštena zemlja za koju se ti brineš pred oba cara njena. 17 Dovešće Gospod protiv tebe, i protiv naroda tvog, i protiv dinastije tvoje dane kakvih nije bilo, od dana kad se Jefremovci odvojiše od Judejaca – dovešće cara asirskog.“
Asirija je Božije oruđe
18 U dan onaj zazviždaće Gospod zunzarama na ušću egipatskih tokova i pčelama po zemlji asirskoj, 19 da sve one dođu i da popadaju po strmim koritima potoka suvih, i po raselinama stena, po trnjacima i svim pašnjacima. 20 U dan onaj, Gospodar će obrijati britvom iznajmljenom s onu stranu Eufrata, carem asirskim, obrijaće glavu i dlake s nogu, i bradu će takođe zbrisati. 21 U dan onaj, svako će hraniti po junicu iz krda i po dve ovce, 22 a od obilja obrađenog mleka maslom će se hraniti; maslom i medom će se hraniti svako ko u zemlji bude preostao. 23 U dan onaj, na svakom mestu gde je čokota hiljadu, što vrede srebrnjaka hiljadu, tamo će biti bodlje i trnje; 24 sa strelom i lukom tamo će se dolaziti, jer će zemlja biti sva u bodljama i trnju, 25 a po gorama svim, gde se motikom kopalo, niko tamo dolaziti neće, zbog straha od bodlji i trnja; tamo će se goveda slati, tamo će ovce gaziti.
* 7:14 Emanuil znači Bog je s nama.