19
Obred i svetost
1 Gospod reče Mojsiju: 2 „Govori svoj izrailjskoj zajednici. Reci im: ’Budite sveti, jer sam svet ja, Gospod, Bog vaš!
3 Svako neka poštuje* svoju majku i svoga oca. Držite subote. Ja sam Gospod, Bog vaš!
4 Ne okrećite se za ništavnim idolima; ne pravite sebi livene bogove. Ja sam Gospod, Bog vaš!
5 Kada prinosite žrtvu mira Gospodu, prinesite je tako da bude primljena u vaše ime. 6 Neka se pojede istog dana kada se prinese, ili sutradan. Što ostane do trećeg dana, neka se spali. 7 Ako se od nje bude jelo i trećeg dana, biće nečista, te neće biti primljena. 8 Onaj koji je bude jeo, navući će krivicu na sebe, jer je oskrnavio ono što je sveto Gospodu. Taj čovek neka se istrebi iz svoga naroda.
9 Kada žanjete urod svoje zemlje, ne žanjite do samog kraja svoje njive, i ne pabirčite što ostane od vaše žetve. 10 Nemoj pabirčiti ni svoj vinograd, ni kupiti zrna koja padnu s tvoga vinograda, nego ih ostavi siromahu i strancu. Ja sam Gospod, Bog vaš!
11 Ne kradite!
Ne lažite!
Ne varajte jedan drugoga!
12 Ne zaklinjite se lažno mojim imenom, i tako skrnaviti ime svoga Boga. Ja sam Gospod!
13 Ne tlači svoga bližnjega!
Ne pljačkaj! Ne zadržavaj kod sebe nadnicu radnikovu do jutra!
14 Ne proklinji gluvoga, i ne postavljaj prepreke ispred slepog da se saplete, nego se boj Boga svoga! Ja sam Gospod!
15 Ne izvrćite pravdu: ne budi pristrasan prema siromahu, niti se stavljaj na stranu bogatoga. Sudi svome bližnjem po pravdi.
16 Ne idi okolo da širiš klevete među svojim narodom.
Ne ugrožavaj život svoga bližnjega. Ja sam Gospod!
17 Ne mrzi svoga brata u svome srcu. Ukori svoga bližnjega, da ne podlegneš grehu zbog njega.
18 Ne osvećuj se, i ne gaji u sebi gnev protiv svojih sunarodnika, nego voli bližnjega svoga kao samoga sebe. Ja sam Gospod!
19 Drži moje propise:
Ne daj da se tvoja stoka pari sa stokom druge vrste.
Ne zasejavaj svoju njivu dvema vrstama semena.
Ne odevaj se u odeću od dve različite tkanine.
20 Ako čovek legne sa robinjom koja je zaručena za drugog čoveka, ali nije otkupljena ili oslobođena, neka budu kažnjeni. Ipak, neće biti pogubljeni, jer ona nije slobodna. 21 On neka dovede ovna, žrtvu za prestup, na ulaz Šatora od sastanka, kao žrtvu za prestup Gospodu. 22 Neka sveštenik izvrši obred otkupljenja za njega ovnom, žrtvom za prestup, pred Gospodom za njegov greh, i biće mu oprošten greh koji je počinio.
23 Kad uđete u zemlju i zasadite bilo koju voćku, smatrajte njen plod zabranjenim†. Tri godine će vam biti zabranjen; ne sme se jesti. 24 Četvrte godine neka sav njen rod bude posvećen za veselje u čast Gospodu. 25 Pete godine možete jesti njen plod. Tako će vam se urod uvećati. Ja sam Gospod, Bog vaš.
26 Ne jedite ništa s krvlju. Ne gatajte i ne vračajte.
27 Ne izbrijavajte svoje zulufe, i ne podrezujte krajeve svoje brade.
28 Ne režite se po telu radi pokojnika, i ne iscrtavajte po sebi znakove. Ja sam Gospod!
29 Ne obeščašćuj svoje ćerke dajući je za bludnicu, da se zemlja ne bi odala bludu i ispunila pokvarenošću.
30 Držite moje subote, i poštujte moje Svetilište. Ja sam Gospod!
31 Ne obraćajte se prizivačima duhova, niti tražite savet od vidovnjaka, da se ne onečistite o njih. Ja sam Gospod, Bog vaš!
32 Ustani pred sedom glavom, i ukazuj čast starcu; boj se svoga Boga! Ja sam Gospod!
33 Ako se stranac nastani s tobom u vašoj zemlji, nemojte ga zlostavljati. 34 Stranac koji se nastani s vama neka vam bude kao domaći. Voli ga kao samog sebe, jer ste i vi bili stranci u Egiptu. Ja sam Gospod, Bog vaš!
35 Ne budi nepošten kad meriš dužinu, težinu, ili količinu. 36 Koristi poštenu vagu, poštene tegove, poštenu efu‡ i pošteni hin§. Ja sam Gospod, Bog vaš, koji vas je izveo iz Egipta.
37 Držite sve moje propise, i sve moje odredbe, izvršavajući ih. Ja sam Gospod!’“
* 19:3 Doslovno: Svako neka se boji… † 19:23 Doslovno: neobrezanim. ‡ 19:36 Efa je mera za suvu materiju i iznosi oko 16 kg. § 19:36 Oko 4 l.