24
Plamen u svećnjaku
1 Gospod reče Mojsiju: 2 „Zapovedi Izrailjcima da ti donesu čistog, sveže isceđenog, maslinovog ulja za svećnjak, da svetlo stalno gori. 3 Neka ga Aron postavi u Šatoru od sastanka, izvan zavese Svedočanstva, da neprestano gori pred Gospodom, od večeri do jutra. To je trajna uredba za sve vaše naraštaje. 4 Neka Aron neprestano održava žiške na svećnjaku od čistog zlata pred Gospodom.
Posvećeni hlebovi
5 Uzmi brašna i ispeci dvanaest pogača. Neka svaka pogača teži dve desetine efe*. 6 Postavi ih u dva reda, po šest u svakom, na sto od čistog zlata pred Gospodom. 7 Na svaki red stavi čistog tamjana, da hleb bude za spomen, paljenu žrtvu Gospodu. 8 Neka ih Aron svake subote postavlja pred Gospodom, kao večni savez radi Izrailjaca. 9 Neka ih Aron i njegovi sinovi jedu na svetom mestu, jer je to najsvetiji deo od paljenih žrtava Gospodnjih. To je večna uredba.“
Kazna za bogohulstvo
10 A sin jedne Izrailjke i Egipćanina, dođe među Izrailjce, i potuče se u taboru sa jednim Izrailjcem. 11 Međutim, sin te žene, Izrailjke, pogrdi ime Gospodnje proklinjući ga. Dovedu ga Mojsiju. Njegova majka se zvala Selomita, ćerka Davrijina, iz Danovog plemena. 12 Stavili su ga u pritvor, dok im se ne obznani Gospodnja odluka.
13 Gospod reče Mojsiju: 14 „Izvedi izvan tabora bogohulnika, a svi koji su ga čuli neka polože ruke na njegovu glavu. Zatim neka ga cela zajednica kamenuje. 15 A Izrailjcima reci: ’Ako neki čovek prokune svoga Boga, odgovaraće za svoj greh. 16 Onaj koji pogrdi ime Gospodnje, neka se svakako pogubi; neka ga cela zajednica zaspe kamenjem. Bio on stranac ili domaći, ako pogrdi ime Gospodnje, neka umre!
17 Ako neko oduzme život čoveku, neka se svakako pogubi.
18 Ako neko usmrti živinče, neka plati odštetu: život za život.
19 Ako neko nanese povredu svome bližnjemu, neka mu se uradi ono što je on uradio njemu. 20 Prelom za prelom, oko za oko, zub za zub. Kako je on drugome naneo povredu, tako neka se njemu nanese povreda.
21 Ako neko ubije živinče, neka plati odštetu, a ko ubije čoveka, neka se pogubi. 22 Isti zakon važi za vas, kako za stranca, tako za domaćeg. Ja sam Gospod, Bog vaš.’“
23 Pošto je Mojsije saopštio Izrailjcima ovo, oni izvedu bogohulnika izvan tabora i zaspu ga kamenjem. Tako su Izrailjci učinili kako je Gospod zapovedio Mojsiju.
* 24:5 Oko 2,6 kg.