Psalam 12
Horovođi: prema Šeminitu. Psalam Davidov.
1 Spasavaj, Gospode,
jer nestade verni,
iščeznuše pobožni
među potomcima ljudi.
2 Svako vara svoga bližnjega,
usne njihove govore laskavo,
a u srcu drugačije misle.
3 Nek zatre Gospod usne prevrtljive,
nek istrebi jezik hvalisavi.
4 „Naš je jezik, naša snaga“ – kažu,
„usne su nam naša uzdanica.
Ko će onda da vlada nad nama?“
5 „Radi siromaha što su potlačeni,
i ubogoga što stenje pod mukom,
ja ću sad ustati – govori Gospod –
spasenje mu dati za kojim uzdiše.“
6 Reči Gospodnje čiste su reči,
srebro kaljeno u peći od gline,
sedam puta one su topljene.
7 Ti ćeš ih, o, Gospode, sačuvati,
zauvek nas štititi od tog naraštaja.
8 Opaki se nesputano šire unaokolo,
kad se zlo veliča među potomcima ljudi.