4
Đavo iskušava Isusa
1 Tada je Duh odveo Isusa u pustinju, da ga đavo kuša. 2 Pošto je Isus postio četrdeset dana i četrdeset noći, napokon ogladne. 3 Kušač mu tada priđe i reče mu: „Ako si Sin Božiji, reci neka ovi kamenovi postanu hlebovi.“ 4 Isus mu odgovori:
„Neće čovek živeti samo od hleba,
već od svake reči koja izlazi iz Božijih usta.“
5 Onda ga je đavo odveo u Sveti grad, postavio ga na vrh hrama 6 i rekao mu: „Ako si Sin Božiji, baci se dole jer je u Svetom pismu napisano:
’On će zapovediti svojim anđelima za tebe,
da te svojim rukama ponesu,
da nogom ne bi o kamen zapeo.’“
7 Isus mu odgovori: „Napisano je i ovo: ’Ne iskušavaj Gospoda, Boga svoga.’“
8 Tada je đavo opet odveo Isusa na jednu veoma visoku goru, pokazao mu sva svetska carstva i njihovu slavu, 9 i rekao mu: „Sve ću ti ovo dati ako padneš preda mnom i pokloniš mi se.“
10 Tada mu Isus odvrati: „Odlazi od mene, Satano! Jer u Pismu piše:
’Gospodu Bogu svome klanjaj se,
i njemu jedinom služi.’“
11 Đavo je nakon ovoga otišao od Isusa, a anđeli su mu pristupili i služili mu.
Početak Isusovog javnog delovanja
12 Kada je Isus čuo da je Jovan odveden u tamnicu, povukao se u Galileju. 13 Napustio je Nazaret i nastanio se u Kafarnaumu, kraj mora, na području Zavulonovog i Neftalimovog plemena, 14 da bi se ispunilo ono što je Bog rekao preko proroka Isaije:
15 „Zemlja zavulonovska i zemlja neftalimska,
na putu što vodi ka moru,
s druge strane Jordana,
Galileja mnogobožačka;
16 narod što u tami sedi,
veliku je svetlost ugledao,
onima što u kraju smrti žive,
i pod njenom senkom sede,
svetlost jarka osvanu.“
17 Od tada je Isus počeo da propoveda i govori: „Pokajte se, jer se približilo Carstvo nebesko!“
Isus izabire sebi učenike
18 A kada je išao pored Galilejskog jezera, Isus vide dva brata, Simona, nazvanog Petar, i njegovog brata Andriju, kako bacaju mreže u more. Oni su, naime, bili ribari. 19 Isus im reče: „Pođite za mnom i ja ću vas učiniti ribarima ljudi.“ 20 Oni su odmah ostavili mreže i krenuli za njim. 21 Pošavši odatle dalje, video je braću Jakova i Jovana, Zavedejeve sinove, kako u brodiću sa svojim ocem Zavedejem, krpe ribarske mreže, pa ih pozva. 22 I oni su odmah ostavili brodić i svog oca i krenuli za njim.
Isus – učitelj i iscelitelj
23 Isus je obilazio svu Galileju. Poučavao je narod u njihovim sinagogama, objavljivao Radosnu vest o Carstvu i lečio svaku bolest i svaku nemoć u narodu. 24 Glas o njemu raširio se po svoj Siriji. Ljudi su mu donosili sve bolesnike koji su patili od različitih bolesti i muka, opsednute zlim duhovima, obolele od padavice i nepokretne, i on ih je izlečio. 25 Za njim je išlo mnoštvo sveta iz Galileje, Dekapolja, Jerusalima, Judeje, i s one strane Jordana.