Poslanica Filipljanima
1
1 Pavle i Timotej, sluge Hrista Isusa, svim svetima u Filipima, zajedno sa nadglednicima i služiteljima. 2 Milost vam i mir od Boga, Oca našega, i Gospoda Isusa Hrista.
Zahvalnost i molitva
3 Zahvaljujem svome Bogu kad god vas se setim. 4 U svakoj svojoj molitvi za sve vas, uvek se molim s radošću 5 radi vašeg učešća u širenju Radosne vesti, od prvog dana do danas. 6 Uveren sam da će Bog, začetnik dobrog dela u vama, dovršiti to delo do Dana u koji će Isus Hristos doći. 7 A i pravo je da ovako mislim o svima vama, jer vas nosim u svome srcu, sve vas koji učestvujete sa mnom u milosti, kako u mojim okovima, tako i u odbrani i utvrđivanju Radosne vesti. 8 Bog mi je svedok da čeznem za svima vama ljubavlju Isusa Hrista. 9 A ja se molim da vaša ljubav sve više napreduje u spoznaji i punom uvidu u ispravno življenje, 10 da možete prosuditi šta je najbolje, kako biste bili čisti i besprekorni za dan Hristov, 11 ispunjeni pravednošću – plodom što se posredstvom Hrista Isusa stiče, na slavu i hvalu Božiju.
Apostolovi okovi u službi evanđelja
12 Želim da znate, braćo, da je ovo što se sa mnom dešava, učinilo da Radosna vest napreduje, 13 tako da je svoj carskoj gardi i svima ostalima postalo jasno da ja nosim okove radi Hrista, 14 pa se većina braće u Gospodu, ohrabrena mojim okovima, sve više usuđuje da bez straha objavljuje reč Božiju. 15 Jedni, doduše, navešćuju Hrista iz zavisti i nadmetanja, a drugi to čine od dobre volje. 16 Jedni to čine iz ljubavi, jer znaju da sam u tamnici radi odbrane Radosne vesti, 17 a drugi iz suparništva navešćuju Hrista, neiskreno, misleći da će tako otežati nevolju moga tamnovanja. 18 I šta onda? Samo neka se na svaki način, bilo iskreno bilo neiskreno, Hristos navešćuje.
Zato se radujem, i radovaću se, 19 jer znam da će ovo što se sa mnom dešava, vašom molitvom i pomoću Duha Isusa Hrista, dovesti do moga izbavljenja. 20 Željno očekujem i nadam se da se ni u čemu neću osramotiti, nego da će se mojom potpunom odvažnošću, sad kao i uvek, Hristos proslaviti u mom telu, bilo životom, bilo smrću. 21 Jer Hristos je za mene život, a smrt dobitak. 22 A ako već treba da nastavim da živim u telu, za mene je to plodan rad, te stoga ne znam šta bih izabrao. 23 Pritisnut sam s obe strane; želja mi je da umrem i da budem s Hristom, što je kudikamo bolje, 24 ali nastaviti sa životom u telu je potrebnije zbog vas. 25 Budući uveren u to, znam da ću ostati i biti uz sve vas radi vašeg napretka i radosti u veri, 26 da bi mojim ponovnim dolaskom među vas, vaše uzdanje u Hrista Isusa obilovalo.
27 Samo se vladajte dostojno Radosne vesti Hrista, da bih – bilo da dođem i vidim vas, bilo da u odsustvu slušam o vama – video da ste postojani u jednom duhu, da se jednodušno borite za veru Radosne vesti, 28 ne plašeći se ni u čemu protivnika; njima je to dokaz propasti, a vama spasenja, i to od Boga. 29 Jer vama je iskazana milost, ne samo da verujete u Hrista, već i da trpite radi njega. 30 I vi podnosite istu nevolju koju ste videli da ja podnosim, i koju sada čujete da podnosim.