3
Sud narodima
1 Jer, gle, u tim danima i u to vreme
kada vratim izgnanike Jude i Jerusalima,
2 okupiću sve narode.
Spustiću ih u dolinu Josafatovu*
da se tamo sudim s njima,
zbog mog naroda Izrailja, nasledstva moga,
koje su rasuli među narode
i moju zemlju razdelili.
3 Za moj su narod bacali žreb,
dečake za bludnicu menjali,
devojčice prodavali za vino, pa se opijali.
4 I šta sad sa mnom vi imate, Tire i Sidone i svi krajevi filistejski? Da li biste da mi uzvratite? Ako li mi uzvraćate, brzo ću vam dela vaša olupati o glavu! 5 Jer ste uzeli moje zlato i moje blago, moja ste dobra uneli u hramove svoje. 6 Judin narod i narod Jerusalima ste prodali Grcima, da biste ih odveli daleko od njihove međe.
7 Evo, podižem ih sa mesta gde ste ih prodali i dela ću vam vaša olupati o glavu vašu. 8 Prodaću vaše sinove i ćerke vaše u ruke Judejaca, a oni će ih prodati Savejcima, dalekom narodu“ – jer tako kaže Gospod.
9 Objavite ovo među narodima:
„Za rat se spremite!
Ljude snažne pozovite!
Nek pristupe i neka krenu ratnici.
10 Raonike svoje u mačeve prekujte
i srpove u koplja.
Neka nejaki čovek kaže:
’Snažan sam!’
11 Požurite odasvud i dođite, o, narodi svi!
Okupite se tamo.“
O, Gospode, dovedi dole svoje junake!
12 „Nek se dignu narodi,
neka izađu u dolinu Josafatovu,
jer ću tamo sesti
da sudim svim narodima unaokolo.
13 Latite se srpa
jer je žetva zrela.
Dođite, muljajte,
muljare su pune
i kace se prelivaju
jer je velika njihova zloba.“
14 Mnoštva su, mnoštva su
u dolini odluke
jer je blizu dan Gospodnji
u dolini odluke.
15 Pomračuju se sunce i mesec,
a zvezde gasnu sjajem svojim.
16 Riknuće Gospod sa Siona i iz Jerusalima;
povikaće glasom svojim
i potrešće se i nebo i zemlja.
Ali Gospod je utočište narodu svome
i zaštita deci Izrailjevoj.
Blagoslovi za Božiji narod
17 „Shvatićete da sam ja Gospod, vaš Bog
koji prebiva na Sionu, na mojoj svetoj gori.
I Jerusalim će biti sveto mesto
i tuđinci više neće njime prolaziti.
18 I toga će dana kapati planine slatkim vinom,
a brdima će teći mleko.
Svi Judini brzaci će brujati vodom,
teći će izvor od Doma Gospodnjeg
i natapati dolinu sitimsku.
19 U pustoš će se Egipat pretvoriti
i Edom u pustaru divlju,
zbog nasilja nad narodom Jude
u čijoj su zemlji krv nevinu prolili.
20 Počivaće doveka Juda
i Jerusalim od naraštaja do naraštaja.
21 Krv njihovu još neosvećenu
neosvećenom neću ostaviti.“
Gospod na Sionu prebiva!
* 3:2 Igra reči na izvornom jeziku, jer ime Josafat znači: Gospod je sudio.