17
Josafat, car Jude
1 Na Asinom mestu se zacario njegov sin Josafat i ojačao nad Izrailjem. 2 Postavio je vojnike po svim Judinim utvrđenim gradovima; postavio je vojne tabore po Judinoj zemlji i u sve Jefremove gradove koje je osvojio Asa, njegov otac.
3 Gospod je bio sa Josafatom a on je u svemu sledio početke puta svog praoca Davida i nije tražio Vale. 4 Tražio je Boga svoga oca i živeo po njegovim zapovestima, a ne prema delima Izrailja. 5 Gospod je učvrstio carstvo u njegovim rukama a sva Juda je darivala Josafata. Tako mu je pripalo obilje časti i bogatstva. 6 Srcem se uzvisio na Gospodnjim putevima pa je ponovo iz Jude uklonio žrtvene bregove i Aštartine stupove.
7 Treće godine svoje vladavine poslao je svoje glavare Ven-Haila, Ovadiju, Zahariju, Natanaila i Miheju da poučavaju po Judinim gradovima. 8 Sa njima je poslao i Levite: Semaj, Netaniju, Zevadiju, Asaila, Semiramota, Jonatana, Adoniju, Toviju, Tov-Adoniju; i sveštenike Elisama i Jorama 9 Oni su poučavali u Judi, a sa sobom su imali Knjigu Gospodnjeg Zakona. Obišli su sve judejske gradove poučavajući narod.
10 Strah Gospodnji je obuzeo sva carstva zemalja koje okružuju Judu, pa nijedno od njih nije ratovalo sa Josafatom. 11 Neki Filistejci su Josafatu donosili darove i danak u srebru. I neki Arapi su mu doneli stado od sedam hiljada sedam stotina ovnova i isto toliko jaraca.
12 Josafat je postajao sve silniji i silniji. U Judi je podigao utvrđenja i gradove-skladišta. 13 Imao je mnogo zaliha u Judinim gradovima i mnogo vojnika, hrabrih ratnika u Jerusalimu. 14 Ovo su zapovednici po njihovim grupama, po otačkim domovima:
Adna, Judin zapovednik nad hiljadama i sa njim tri stotine hiljada hrabrih ratnika;
15 pored njega zapovednik Joanan i sa njim dve stotine osamdeset hiljada;
16 pored njega Amasija, Zihrijev sin, dobrovoljac za Gospoda, i sa njim dve stotine hiljada hrabrih ratnika.
17 Od Venijaminovaca: hrabri ratnik Elijada i sa njim dve stotine hiljada ratnika naoružanih lukovima i štitovima;
18 pored njega Jozavad i sa njim stotinu osamdeset hiljada naoružanih za boj.
19 Ovi su služili caru pored onih koje je car postavio u utvrđene gradove po celoj Judi.