2
Svadba u Kani galilejskoj
1 Trećeg dana je bila svadba u Kani galilejskoj. Tamo je bila i Isusova majka. 2 Isus i njegovi učenici su takođe bili pozvani na svadbu. 3 Kada je ponestalo vina, reče Isusu njegova majka: „Nemaju više vina.“
4 „Nije tvoje da mi govoriš šta da činim – reče joj Isus. Moj čas još nije došao.“
5 Isusova majka reče slugama: „Radite sve što vam kaže.“
6 Tamo je bilo šest kamenih posuda za vodu, koje su po judejskim propisima služile za obredno pranje. U svaku je moglo da stane oko dva ili tri metrita*.
7 Isus reče slugama: „Napunite posude vodom.“ Oni ih napuniše do vrha.
8 Zatim im reče: „Zahvatite sad i odnesite trpezaru da okusi.“
Oni mu odnesoše. 9 Trpezar je okusio vino koje je postalo od vode, ali nije znao odakle je. To su znale sluge koje su zahvatile vodu. Trpezar je onda pozvao mladoženju 10 i rekao mu: „Svaki domaćin prvo iznosi dobro vino, a kad se gosti opiju, onda slabije. A ti si čuvao dobro vino sve do sada.“
11 U Kani galilejskoj je Isus učinio svoj prvi znak i tako pokazao svoju slavu. Tu su njegovi učenici poverovali u njega.
12 Posle ovoga je Isus sa svojom majkom, braćom i učenicima otišao u Kafarnaum. Ostao je tamo nekoliko dana.
Isus nailazi na veru i neveru kod ljudi
Isus isteruje trgovce iz hrama
13 Pošto se bližio judejski praznik Pasha, Isus je otišao gore u Jerusalim. 14 U hramu je zatekao prodavce volova, ovaca i golubova i menjače novca kako sede za svojim tezgama. 15 Isus je načinio bič od uzica i isterao iz hrama sve prodavce, ovce i volove, a menjačima novca rasuo novac i isprevrtao tezge. 16 Prodavcima golubova je rekao: „Nosite ovo odavde! Ne pravite tržnicu od Doma moga Oca!“
17 Njegovi učenici se tada setiše da je u Svetom pismu napisano:
„Izjeda me revnost za tvoj Dom.“
18 Neki od vodećih Jevreja su ga pitali: „Kakvim ćeš nam znakom dokazati da možeš da činiš ovo?“
19 Isus im odgovori: „Srušite ovaj hram i ja ću ga za tri dana podići.“
20 Jevreji mu rekoše: „Trebalo je četrdeset šest godina da se sagradi ovaj hram†, a ti ćeš za tri dana da ga sagradiš?“
21 Međutim, Isus je govorio o hramu, koji je njegovo telo. 22 Tek kad je vaskrsao iz mrtvih, njegovi učenici su se setili da im je o tome govorio. Tada su poverovali Pismu i rečima koje je Isus izrekao.
23 Dok je Isus bio u Jerusalimu za vreme praznika Pashe, mnogi su poverovali u njega, jer su videli znake koje je učinio.
24 Sam Isus se nikome nije poveravao, jer ih je sve poznavao. 25 Njemu niko nije morao da govori o bilo kome, jer je znao ljude u dušu.
* 2:6 Oko 100 l vode. † 2:20 Misli se na vreme od početka gradnje, od 19. godine pre nove ere do 26–27. godine nove ere, što čini spomenutih 46 godina. Istini za volju, hram nikada nije bio sasvim završen, pa ni do kobne 66. godine.