60
Ustani, Jerusalime!
1 Ustani, zasvetli, jer dolazi svetlost tvoja,
i slava Gospodnja nad tobom blista.
2 Jer, gle, mrak će pokriti zemlju,
i gusta tama narode,
a nad tobom blista Gospod,
i slava njegova nad tobom se javlja.
3 I puci idu prema tvojoj svetlosti,
i carevi prema sjaju blistanja tvoga.
4 Obazri se oko sebe i gledaj:
svi se oni sakupljaju,
sinovi tvoji dolaze ti iz daleka,
i ćerke tvoje bivaju donesene u naručju.
5 Tada ćeš gledati i bujati,
i ustreptaće i širiće se srce tvoje,
jer će se bogatstvo s mora k tebi okrenuti,
blago tuđih naroda tebi će pristizati.
6 Mnoštvo kamila tebe će prekriti,
jednogrbe kamile iz Madijana i Gefe,
svi će oni doći iz Save,
doneće zlato i tamjan,
i blagovestiće pevajući pohvale Gospodu.
7 Sva stada iz Kedra k tebi će se sabrati,
ovnovi iz Navajota tebi će služiti;
podizaće se kao ugodna žrtva na žrtveniku mom.
I proslaviću Dom slavnosti svoje.
8 Ko su oni što nadleću kao oblak tamni,
kao golubovi prema golubnjacima svojim?
9 Na mene ostrva čekaju,
na čelu su im iz Tarsisa brodovi,
da izdaleka dovedu sinove tvoje,
srebro njihovo i zlato njihovo s njima,
za ime Gospoda Boga tvojega,
za Svetitelja Izrailjeva
koji te je slavnim učinio.
10 Sinovi stranaca gradiće tvrđave tvoje
i carevi njihovi tebe će opsluživati,
jer sam te udario u srdnji svojoj,
a smilovao sam ti se po raspoloženju svojem.
11 Vratnice će tvoje svagda otvorene biti,
danju i noću zatvarati se neće,
da bi propustile blago tuđinskih naroda
i careve njihove koji ih predvode.
12 Ta propašće puk i carstvo
koji tebi ne budu služili,
i ti će puci biti potpuno zatrti.
13 Slava livanska doći će tebi:
čempres, brest i šimšir skupa,
da ukrase mesto Svetilišta mojega,
da učine časnim mesto ispod nogu mojih.
14 I ići će prema tebi pognuti sinovi tlačitelja tvojih,
i padaće ka tvojim stopama svi koji su te prezirali.
A tebe će nazvati: ’Grad Gospodnji’,
’Sion Svetitelja Izrailjeva.’
15 Umesto da budeš napušten
i omrznut i izbegavan,
postaviću te da budeš ponos večni,
veselje od roda do roda.
16 I sisaćeš mleko stranih naroda,
i carske grudi će te dojiti,
i znaćeš da sam ja Gospod, Spasitelj tvoj,
Otkupitelj tvoj, Silni Jakovljev.
17 Umesto bronze dovešću ti zlato,
i umesto gvožđa dovešću ti srebro,
i umesto drveta bronzu,
i umesto kamena gvožđe,
a za nadzornika ću ti postaviti Mir,
i upravitelj tvoj biće Pravda.
18 Više se neće čuti o nasilju u tvojoj zemlji,
o tlačenju i rušenju u granicama tvojim.
I zidine tvoje zvaćeš ’Spas’,
i vratnice tvoje ’Proslavljanje’.
19 Više ti neće biti sunce kao svetlost danju,
niti će sjaj meseca da ti svetli.
Nego će ti Gospod biti svetlost večna
i Bog tvoj slavnost tvoja.
20 Sunce tvoje zalaziti više neće,
ni mesec ti se pomračiti neće,
nego će ti Gospod večna svetlost biti,
i navršiće se dani žalosti tvoje.
21 I u narodu tvome svi će biti pravednici,
doveka će zemlju zauzimati,
izdanak nasada moga,
izrada ruku mojih,
slavnosti radi.
22 Od najmanjeg postaće hiljada,
od sitnoga jedan moćni puk.
Ja, Gospod,
činiću brzo u vreme pogodno.