Uputstva za crkvu
2
1 Pre svega, molim vas da se prošnje, molitve, molbe i zahvaljivanja prinose za sve ljude; 2 za careve, i za sve koji su na vlasti, da proživimo tih i spokojan život u svakovrsnoj pobožnosti i čestitosti. 3 Ovo je dobro i ugodno Bogu, našem Spasitelju, 4 koji hoće da se svi ljudi spasu, i da upoznaju istinu.
5 Jer jedan je Bog, i jedan je posrednik između Boga i ljudi – čovek Isus Hristos. 6 On je dao svoj život kao otkup za sve ljude, što je bilo posvedočeno u pravo vreme. 7 Zato me je Bog postavio za vesnika i apostola, kao i za učitelja mnogobožaca u veri i istini. Ne lažem, nego govorim istinu!
8 Želim, dakle, da se posvećeni ljudi svuda mole, podižući ruke bez gneva i rasprave.
9 Takođe, žene neka se uzorno oblače, kraseći se čednošću i razboritošću, a ne pletenicama, zlatom, biserjem ili raskošnom odećom. 10 Umesto toga, neka čine dobra dela, kao što priliči ženama koje ispovedaju pobožnost. 11 Žene neka se poučavaju u tišini i potpunoj pokornosti. 12 Takođe im ne dopuštam da poučavaju, niti da vladaju nad mužem, nego da budu mirne. 13 Jer je prvo stvoren Adam, pa onda Eva. 14 I nije Adam taj koji je bio prevaren; Eva je bila prevarena, te je prestupila Božiju zapovest. 15 Ipak, spašće se* rađanjem dece, ako smerno ostanu u veri, ljubavi i posvećenju.
* 2:15 Reč koju je apostol Pavle upotrebio ovde najverovatnije znači da će žena biti sačuvana, to jest, da joj rađanje dece neće nauditi.