Psalam 62
Horovođi. Za Jedutuna. Psalam Davidov.
1 Samo u Bogu duša moja počiva,
od njega je spasenje moje.
2 Samo on je stena moja i spasenje moje;
zaklon moj, ništa mene neće uzdrmati.
3 Dokle ćete se obrušavati na čoveka?
Pobiće vas, sve vas,
poput zida nakrivljenog
i ograde polegnute.
4 Zacelo, dogovoriše se
sa visina njegovih da ga obore.
Oni vole laž,
pa ustima svojim blagosiljaju,
a nutrinom svojom proklinju.
Sela
5 Samo se u Bogu smiri, dušo moja,
jer je od njega nadanje moje.
6 Samo on je stena moja
i spasenje moje;
zaklon moj,
mene neće uzdrmati.
7 Od Boga je spasenje moje
i slava moja;
stena snage moje,
utočište moje je u Bogu.
8 U njega se uzdaj uvek, narode;
pred njim srce svoje izlivajte,
Bog je naše utočište.
Sela
9 Samo su dah potomci ljudi,
laž su potomci čovekovi;
na terazijama mereni zajedno
oni su od daha lakši.
10 Ne uzdajte se u otimačinu
i u grabež taštu nadu ne stavljajte;
a bogatstvo kada se umnoži,
srcem se za njega ne vezujte.
11 Bog je jedno objavio,
a dve stvari ja sam čuo:
da je sila jedino Božija,
12 da je milost jedino Gospodnja;
jer, ti uzvraćaš čoveku
po delu njegovom.