9
Sud nad neprijateljima Izrailja
1 Proroštvo:
Reč Gospodnja o zemlji Adrahu i o Damasku,
odmorištu njegovom –
jer su na Gospodu oči sveta
i svih plemena Izrailja –
2 zatim o Amatu, koji se graniči sa njim,
kao i o Tiru i o Sidonu, jer su veoma mudri.
3 Naime, Tir je sebi sazidao utvrđenje,
zgrnuo je srebra kao prašine
i zlata kao blata sa ulica.
4 Gle! Gospod će ga razvlastiti,
u more će bacati bedem njegov,
a njega će samog plamen da proguta.
5 Videće to Askalon pa će se prepasti,
a Gaza će se zgrčiti od jakog bola,
baš kao i Akaron čija će se nada obrukati.
Postradaće car Gaze,
a u Askalonu nikog neće biti.
6 Mešanci će naseljavati Azot
jer ću Filistejcima da slomim ponos.
7 Uzeću im krv njihovih gadosti iz usta,
između njihovih zuba.
A ostatak će biti našem Bogu
kao dostojanstvenik u Judi,
a Akaron će biti poput Jevusejca.
8 Hramu svom ću na stražu da se postavim zbog vojske,
zbog onih što prolaze i dolaze.
Dušman više neće da ga gazi
jer sada sam očima svojim video to.
Dolazak cara Siona
9 Kliči radosno, o, ćerko sionska!
Podvikuj od sreće, o, ćerko jerusalimska!
Evo, Car tvoj k tebi dolazi!
Pravedan je i spasava.
On je krotak i jaše na magarcu i na magaretu,
mladuncu magarice.
10 Ukloniću iz Jefrema bojna kola
i konje iz Jerusalima.
Izlomiću ratne lukove
i on će objaviti mir narodima,
vladaće od mora do mora
i od Eufrata* do krajeva gde zemlja prestaje.
11 Još ću ti zbog krvi tvog saveza
osloboditi tvoje zarobljenike iz bezvodne jame.
12 O, zatvorenici,
u nadi se vratite u utvrđenje!
Još toga ću dana da objavim:
„Vraćam ti dvostruko.“
13 Napeću sebi Judu kao luk
i napuniću ga Jefremom.
Podići ću tvoje sinove, Sione
na sinove tvoje, Grčko.
Učiniću te, Sione, da si kao mač ratnika.
Gospod dolazi
14 Gospod će se javiti nad njima
i suknuće kao munja strela njegova.
Gospod Bog će zaječati trubom
i hujaće u vihorima s juga.
15 Gospod nad vojskama će biti zaštita nad njima,
pa će razarati
i obaraće kamenjem iz praćke.
Piće i vikaće kao vinopije
i biće puni kao pehar,
kao uglovi žrtvenika.
16 Toga dana će ih izbaviti njihov Gospod Bog
kao stado svog naroda,
i oni će blistati kao dragulji iz krune
nad njegovom zemljom.
17 Kakvo je dobro njegovo!
Kakva je lepota njegova!
Od žita će bujati mladići
i devojke od šire.
* 9:10 Doslovno: od Reke.