18
Priča o istrajnoj udovici
1 Onda im je Isus ispričao priču o tome kako uvek treba da se mole i da ne posustaju. 2 Rekao je: „U jednom gradu živeo neki sudija. Boga se nije bojao, niti je za ljude mario. 3 U istom gradu živela je i neka udovica. Ona je došla k njemu i rekla: ’Odbrani me od mog tužitelja!’
4 On dugo nije hteo da to učini, ali napokon reče: ’Iako se ne bojim Boga, niti marim za ljude, 5 ipak ću odbraniti ovu udovicu, jer mi dodijava. Inače će me izludeti ako nastavi da dolazi.’“
6 Gospod reče: „Slušajte šta kaže nepravedni sudija! 7 Neće li Bog odbraniti svoje izabrane koji mu vape danju i noću? Hoće li oklevati? 8 Kažem vam da će ih odbraniti brzo. Ali kad Sin Čovečiji dođe, hoće li naći veru na zemlji?“
Priča o fariseju i porezniku
9 A onima koji su se pouzdavali u svoju pravednost i nipodaštavali ostale, Isus je ispričao ovu priču: 10 „Dva čoveka su došla u hram da se mole. Jedan je bio farisej, a drugi poreznik. 11 Farisej je ustao i molio se u sebi ovako: ’Bože, hvala ti što nisam kao ostali ljudi, razbojnici, nepravednici, preljubnici, ili kao ovaj poreznik. 12 Postim dva puta nedeljno i dajem desetak od svega što zaradim.’
13 Poreznik je stao podalje i nije se usuđivao da podigne pogled prema nebu. Udarao se u prsa i govorio: ’Bože, smiluj se meni grešniku!’
14 Kažem vam, ovaj je otišao opravdan pred Bogom, a ne prvi. Jer, svako ko se uznosi, biće ponižen, a ko se ponizi, biće uzvišen.“
Isus i mala deca
15 Narod je donosio Isusu malu decu da ih dotakne. Učenici su to videli, pa su im branili. 16 Ali Isus ih je pozvao, rekavši: „Pustite decu da dolaze k meni; nemojte ih sprečavati, jer takvima pripada Carstvo Božije! 17 Zaista vam kažem, ko ne prihvati Carstvo Božije kao dete, nikako ne može ući u njega!“
Bogataš i Carstvo Božije
18 Jedan glavar ga upita: „Dobri učitelju, šta treba da činim da bih baštinio večni život?“
19 Isus mu odgovori: „Zašto me nazivaš dobrim?* Niko nije dobar osim samoga Boga. 20 Zapovesti poznaješ: ’Ne čini preljube, ne ubij, ne kradi, ne svedoči lažno, poštuj svoga oca i svoju majku.’“
21 Ovaj odgovori: „Sve sam to izvršavao još od svoje mladosti.“
22 Kada je Isus to čuo, rekao mu je: „Još ti jedno nedostaje: prodaj sve što imaš, pa razdeli to siromasima i imaćeš blago na nebesima. Onda dođi i sledi me.“
23 Kada je glavar to čuo, veoma se ražalostio, jer je bio veoma bogat. 24 Isus ga je pogledao, i rekao: „Kako li je teško imućnima da uđu u Carstvo Božije! 25 Jer, lakše je kamili da prođe kroz iglene uši, nego bogatašu da uđe u Carstvo Božije.“
26 A oni koji su slušali, upitaše: „Pa ko se onda može spasti?“
27 Isus odgovori: „Što je nemoguće ljudima, moguće je Bogu.“
28 Petar reče: „Evo, mi smo ostavili što smo imali i krenuli za tobom.“
29 Isus odgovori: „Zaista vam kažem, nema toga ko je ostavio kuću, ili ženu, ili braću, ili roditelje, ili decu, radi Carstva Božijeg, 30 koji neće primiti mnogo puta više u ovo vreme, a u vremenu koje dolazi primiće večni život.“
Isus ponovo nagoveštava svoju smrt
31 Onda je poveo Dvanaestoricu i rekao im: „Evo, penjemo se prema Jerusalimu. Tamo će se ispuniti sve što su proroci napisali o Sinu Čovečijem. 32 Predaće ga neznabošcima koji će mu se rugati, vređati ga i pljuvati. 33 Pošto ga išibaju, ubiće ga, ali će on trećeg dana vaskrsnuti.“
34 Ali učenici nisu razumeli ništa od ovoga. Te reči su im bile nepojmljive, te nisu znali o čemu govori.
Isus vraća vid slepom prosjaku
35 Kad je Isus došao nadomak Jerihona, neki slepac je sedeo kraj puta i prosio. 36 Čuvši da mnogo naroda prolazi tuda, upita o čemu se radi. 37 Rekli su mu da to prolazi Isus iz Nazareta.
38 On tada povika: „Isuse, Sine Davidov, smiluj mi se!“
39 Oni što su išli napred korili su ga i ućutkivali. Ali on je još jače vikao: „Sine Davidov, smiluj mi se!“
40 Isus se zaustavi i zapovedi da ga dovedu k njemu. Kad je slepac došao pred njega, Isus ga upita: 41 „Šta hoćeš da ti učinim?“
On odgovori: „Gospode, hoću da progledam.“
42 Tada Isus reče: „Progledaj! Tvoja vera te je ozdravila.“ 43 On progleda istog trena. Onda je pošao za Isusom slaveći Boga. Videvši ovo, sav je narod slavio Boga.
* 18:19 Epitet dobar upotrebljavao se samo za Boga. Isus postavlja pitanje da bi video da li čovek ima pravilno razumevanje Isusovog identiteta, odnosno, da je Isus Bog. Ukoliko ga čovek prihvata kao Boga, on će onda prihvatiti Isusov poziv da rasproda sve što ima i sledi ga.