3
Prekor vođama i prorocima
1 Zato sam rekao:
„Čujte, o, Jakova glavari
i vojvode doma Izrailjevog!
Nije li na vama da znate šta je pravda?
2 A vi mrzite dobro i volite zlo!
Kožu sa njih gulite
i meso sa njihovih kostiju.
3 Jedete meso mog naroda
i kožu sa njih derete;
lomite im kosti na komade;
kasapite ih kao za lonac,
kao meso usred tiganja.“
4 Tada će oni Gospodu da zavape,
a on im se odazvati neće.
Sakriće od njih lice svoje u ono vreme,
jer su počinili zlodela.
5 „Ovako kaže Gospod
protiv proroka koji zavode moj narod,
koji grizu zubima i objavljuju mir,
a rat najavljuju onome
ko im u usta ništa ne stavlja.
6 Zato će vam noć pasti bez viđenja
i tama će vas obaviti bez gatanja;
sunce će nad prorocima zaći
i biće onog dana mrak nad njima.
7 I posramiće se videoci,
i zastideće se gatari.
Zatvoriće usta svoja svi do jednog
jer nema Božijeg odgovora.“
8 A ja sam pun snage Gospodnjeg Duha,
pravde i sile,
da objavim Jakovu prestup njegov
i Izrailju njegov greh.
9 Čujte, o, glavari Jakovljevog doma
i vojvode doma Izrailjevog,
vi što se gadite na pravdu
i izvrćete sve što je pravo;
10 koji krvlju Sion gradite
i Jerusalim nepravdom.
11 Njegovi glavari za mito sude,
za platu sveštenici njegovi uče.
Proroci gataju za srebro,
a na Gospoda se pozivaju govoreći:
„Nije li Gospod među nama?
Neće nas zlo zadesiti!“
12 Zato će zbog vas
preoran biti Sion,
Jerusalim u ruševine pretvoren,
a brdo ovog Doma u zaraslu šumu.