23
Sedma priča
1 Kad sa vladarom sedaš da jedeš
pažljivo razmotri šta je pred tobom;
2 nož ćeš staviti pod grlo svoje
ako si alav.
3 Ne žudi za njegovim đakonijama,
jer je to varljiva hrana.
Osma priča
4 Ne napinji se da stekneš bogatstvo
i svoje se pameti prođi.
5 Pustiš li na njega oči svoje, gle njega nema,
jer je sebi načinilo krila poput orla,
što se vine u nebesa.
Deveta priča
6 Ne jedi hranu samoživca,
ne poželi đakonije njegove.
7 Jer kako se on u sebi preračunava,
baš je takav kada ti kaže –
„Jedi i pij!“ –
a srce mu nije s tobom.
8 Izbljuvaćeš zalogaj koji si pojeo,
proćerdaćeš sve ljubazne reči svoje.
Deseta priča
9 Ne govori ušima bezumnog,
jer će prezreti poruku tvojih reči.
Jedanaesta priča
10 Ne pomiči drevni međaš,
ne zalazi u njive siročadi.
11 Jer je jak njihov Otkupitelj,
odbraniće njihov slučaj od tebe.
Dvanaesta priča
12 Srce svoje predaj opomeni,
svoje uši poučnim rečima.
Trinaesta priča
13 Ne uskraćuj kaznu detetu,
jer neće da umre ako ga i udariš šibom.
14 Tuci ga šibom
i dušu mu od Sveta mrtvih spasi.
Četrnaesta priča
15 O, moj sine, ako ti je srce mudro
i moje se srce raduje;
16 raduje se nutrina moja,
kad ti usne čestito govore.
Petnaesta priča
17 Nek ti srce grešnicima ne zavidi,
u bogobojaznosti ti povazdan budi.
18 Nema sumnje, budućnost postoji,
tvoja nada neće propasti.
Šesnaesta priča
19 Sine moj, poslušaj i mudar budi,
svoje srce ti na put usmeri.
20 Ne druži se sa onima što se vinom opijaju,
sa onima koji žderu meso.
21 Jer, osiromašiće i pijanica i izelica,
mamurluk će ih obući u dronjke.
Sedamnaesta priča
22 Slušaj oca svoga što te je rodio,
majku svoju ne preziri ni kada ostari.
23 Istinu kupuj i ne prodaji
mudrost, prekor i pouku.
24 Jako se raduje otac pravednog sina,
ko je rodio mudrog sina uživa u njemu.
25 Neka se raduju i otac tvoj i majka tvoja,
neka se veseli ona koja te je rodila.
Osamnaesta priča
26 Srce mi svoje daj, sine moj,
i neka ti oči počivaju na putevima mojim.
27 Jer bludnica je duboka jama,
tuđinka je uzano ždrelo.
28 Ona je ko lopov što vreba iz potaje
i među muškarcima umnožava neverne.
Devetnaesta priča
29 Ko to kuka? Ko to ječi?
Ko se svađa? Ko to prigovara?
Ko ima rane bezrazložne
i kome su zakrvavljene oči?
30 Onima što se izležavaju kraj vina,
onima što idu da probaju vino izmešano.
31 Ne gledaj vino dok se rumeni,
dok se svetluca u čaši,
dok lagano klizi.
32 Kao zmija na kraju ujeda,
kao otrovnica ubada.
33 Čudne će prizore da vide oči tvoje
i srce govoriće ludorije.
34 Bićeš kao onaj što leži usred mora,
kao onaj što leži navrh jarbola.
35 I reći ćeš: „Udarili su me, a bolestan nisam,
tukli su me, osetio nisam.
Kada ću se probuditi
da ponovo potražim piće?“