Psalam 6
Horovođi, uz žičane instrumente. Za duboke glasove. Psalam Davidov.
1 Ne karaj me, Gospode, u svome gnevu,
u srdžbi me svojoj ne kažnjavaj.
2 Smiluj mi se, Gospode, jer sam klonuo,
isceli me, Gospode, kosti mi se tresu.
3 Duša mi je vrlo ustreptala,
dokle, Gospode, dokle ćeš čekati?
4 Okreni se, Gospode, izbavi mi dušu,
spasi mene zbog milosti svoje.
5 Jer, mrtav čovek tebe ne spominje,
ko će te iz Sveta mrtvih* proslavljati?
6 Od jecanja sasvim sam klonuo;
svu noć ležaj ja plačem natapam,
i svoj krevet suzama oblivam.
7 Oko moje od muke se gasi,
iščezava zbog svih mojih dušmana.
8 Odbijte od mene, svi prestupnici,
jer čuo je Gospod glas mog vapaja.
9 Čuo je Gospod moju molbu,
Gospod prima moju molitvu.
10 Nek se osramote svi moji dušmani,
nek velikoj smutnji podlegnu,
nek se odmah povuku u sramu.
* Psalam 6:5 U izvornom tekstu Šeol, ili podzemlje, gde prebivaju duše umrlih.